Category
stringclasses 6
values | Article
stringlengths 75
14.3k
|
|---|---|
tualchhung | Lunglei district Lungsen khuaa vawk eng emaw zat thih chhan chu tun thlengin sawrkarin a la zirchiang lo niin Lungsena Congress thalai chuan an sawi a. A rang thei ang bera enfiahsak turin an phut tih an sawi.Lungsen Youth Block Congress Committee chuan tunlai vawk hri avangin Lungsen khawtlang an buai a, AH & Vety department-in official-in 2021 March 21-ah case an register tawh a, vawk 70 chuang a thih hnu, April 3-ah district veterinary officer an lo thleng chauh chu sawrkarin Lungsen khua a ngaihsak loh zia leh mipui manganna a hriatsak duh loa an ngaih thu a sawi.‘Vawk 100 dawn thih hnu leh infected area-a puan kan nih hnuah, tun thlengin Investigation Team-in Lungsen an lo la thleng thei lo a. Kan ministry nepzia tarlangtu a ni kan ti lo thei lo. Lungsen khawtlang hi sorkar hian a ngaihtuah lohzia a tichiang a ni,’ a ti. Ran vulha khawsak siam tuma tan la mektute manganna leh chhiat tawhna haider sak loa a tul anga hma laksak thuai tur te, vawk vulhtu vanduaina tawkte hi sawrkarin zangna-dawmna pe turin an phut thute a sawi a ni. |
tualchhung | January ni 16-ah Mizoramah Covid-19 danna (vaccine) pek tan a ni a, March ni 4 thleng khan mi 30,972 hnenah hri danna hi pek a ni tawh.Hri danna la tawhah hian a tam ber chu front line worker an ni a, mi 15651 hnenah pek a ni tawh. Hri danna hi vawi hnih lak tur a ni a, front line worker pakhat chuan a dose hnihna a la tawh.Health care worker 11662 hnenah hri danna hi pek a ni tawh a, an zinga hian mi 9108 chuan a dose hnihna pawh an la tawh.Natna benvawn nei, kum 45 leh kum 60 inkar mi 89-in hri danna hi an la tawh bawk a, kum 60 chung lam mi 3570-in hri danna hi an la tawh bawk. Hemi bikah hi chuan a dose hnihna la an la awm lo.A hnuhnung ber, March ni 4-ah khan health care worker mi 250-in hri danna hi an la thar a, mi 72-in a dose hnihna an la bawk. Fron line worker 1956-in an la thar a, a dose hnihna la pakhat a awm. Kum 45 leh kum 60 inkarah mi 35-in an la thar a, kum 60 chinah mi 358-in an la bawk. Mizoram- Covid-19 danna (vaccine) hi covishield a ni a, Serum Institute of India siam a ni. |
tualchhung | Information & Public Relation (IPR) directorate auditorium-ah nimin khan All Mizoram Photographers Meet vawi khatna buatsaih a ni a, IPR director Lallianpuii'n a hmanpui.Lallianpuii chuan, hun inher zelah thlalak hlutna leh pawimawhna a sang zel tih sawiin, ""Sorkar, pawl leh mimal tan document pawimawh tak a ni tawh a, chuvangin, a tel lo chuan kan tunlai khawvel hi a kal thei tawh lo. IPR department chuan Mizo photographer-te tan a theih ang angin thiamna tihpun leh talent phochhuah kawngah ṭan kan la mek zel a ni,"" a ti a; thlalak lamah zir tur leh thiam tur a tam thu sawiin, an thiamna tipung zel turin a chah. |
tualchhung | Health & Family Welfare Secretary chuan April 4, Inrinni khan thuchhuah siamin, thâwk lama buaina nei emaw, harsatna nei emaw, damlo enkawl ngai emaw an awmin sorkar leh mimal (private) damdawi-inte chu a ṭul ang zela ṭha taka lo enkawl turin a hriattir. HFW Secretary chuan, sorkar damdawi-in leh mimal damdawi-in ṭhenkhatah damlo thâwk lama buaina leh harsatna (respiratory problem/ disease) neite'n indah luh (admit) chungchangah harsatna an tâwka hriat a nih thu a tarlang a, ""Mi tu pawh, damlo harsatna, a bikin thâwk lama harsatna leh buaina neite chu sorkar hospital leh private hospital-te'n a ṭul ang zelin ṭha takin an enkawl tur a ni,"" a ti. |
tualchhung | Women’s Polytechnic, Aizawl chuan an theih ang angin Covid-19 dona leh invenna atan ṭan an la a, March 11 aṭangin an laboratory-ah hmai tuamna leh kut silna (hand sanitizer)-te siam ṭanin, tun thlengin an la siam zel. An thil siamte chu damdawi-in leh veng hrang hranga task force-te an pe tawh a, Zoram Medical College-in an ngen angin ZMC-a hman tur PPE ṭhahnem tak an ṭhuisak. ZMC tan PPE 500, AMC hnenah protective gown 300 leh FCSCA department hnenah hmai tuamna 1,000 an pe tawh a ni. Women’s Polytechnic chuan, Covid-19 donaa an hmalaknaah an indaih lo tih sawiin, anmahni pui thei tan biakpawh theih an nih thu an sawi. |
tualchhung | Mizoram sawrkara Secretariat Administration Department (SAD) chu General Administration Department (GAD) hnuaia dah tumna a awm a, hei hi SAD thawktute chuan duhloin duhlohna lantir an rel.The Aizawl Post thudawn danin, sawrkar inrelbawlnaah GAD hi SAD hnuaia awm a ni a; GAD hian district bawrhsap te, Mizoram House, conference etc. sawrkar officer lirthei kawl thei chin chungchang te leh thil dangte a enkawl bik a, thuneitu a ni. Chutihlaiin GAD hnuaia thawktu hi an tam lo thung.SAD hian Secretariat hnuaia thawktu hrang hrangt, UDC thlengin a enkawl a, Secretariat chhung bikah chuan transfer & posting pawh a khawih vek a ni. Secretariat mi chu department dangah pawh an dah thei tho a; Secretariat hi staff pawh ngah leh lian ber niin, department hrang hrang inchhunkhawmna a ni, tuna ministry rorel tum dan hian nghawng thui tak a nei dawn, tia sawi a ni.Hetiang hi a nih laiin, Mizoram sawrkar thuneitute chuan SAD zawk hi GAD hnuaia awm tawh turin a rel a, hei hi tun Assembly Budget Session ah khan puan/pharh tawh niin, cabinet thutkhawma pawm turin agenda-ah dah tel a ni. Thudawn danin cabinet hi vawiin – April 6 hian an thu dawn nia hriat a ni.Hei vang hian Joint Action Committee Secretariat Service chuan vawiin, April 6 chawhma dar 10.00 a tan tur hian New Secretariat kawtah an duhlohna hi lantir an tum tih thu dawn a ni. |
tualchhung | Mamit SP Conference Hall-ah nimin khan Crime Review Meeting neih a ni a, district SP Sashank Jaiswal chuan a hmanpui. Kum 2018 aiin kum 2019-ah thubuai ziah luh 39-in a tam zawk tih tarlan a ni.Mamit SP Sashank Jaiswal chuan, Mamit district-a police-te inpekna leh thawhrimna lawmawm a tih thu a sawi a; tun aia nasa zawka ṭan la a, ṭang zel turin a fuih.Review meeting-a tarlan danin, kum 2018 chhung khan Mamit district-ah thubuai 159 ziah luh a nih laiin, kum 2019 chhungin thubuai 198 ziah luh a ni a, kum 2018-ah aiin 2019-ah thubuai ziah luh 39-in a tam zawk. Kum 2019 chhung khan chargesheet 164 thehluh a ni a, thil tisuala puh mi 225 man an ni.Kum 2019 chhunga Mamit district-a thubuai ziah luh tamna ber police station chu Mamit Police Station niin, thubuai 67 ziah luh a ni a, Marpara PS-ah thubuai pariat ziah luh niin, case register tlem berna PS a ni. Rûkrûk kaihhnawihah thubuai 79, NDPS Act hnuaiah thubuai 22 leh MLP Act hnuaiah thubuai 46 ziah a ni.Kum 2020 hman mekah Mamit PS-ah thubuai pahnih, Kanhmun PS-ah pakhat leh Kawrthah PS-ah pahnih, a vaiin thubuai panga ziah luh a ni tawh bawk. |
tualchhung | Kum 2004 aṭangin Kolasib district-ah Rs. 11,22,61,160 man oil palm ṭiak a chîngtu turte hnenah pek a ni tawh. Chutih laiin, oil palm rah hralh danah sorkarin a sawi lâwk anga thil a tih loh avangin, a chíngtu zinga tam tak chu beidawngin an oil palm-te an suat ṭan mek nia thu dawn a ni. Kolasib-a District Agriculture Office-in an chhinchhiah danin, Kolasib district-a oil palm chíng duh nia insawite hnenah Horticulture department chuan kum 2004 aṭang khan oil palm ṭiak 10,20,556 an pe chhuak tawh. Oil palm ṭiak pakhat Rs. 85 man a ni a, a chìnna tur hmuna phurh thlenna man nen oil palm ṭiak pakhat atan Rs. 110 sên a ni. Kolasib district-ah ringawt oil palm ṭiak sem atan sorkarin Rs. 11,22,61,160 a séng tawh tihna a ni. Thu dawn danin, oil palm hi Mizoramah Kolasib district leh Mamit district-ah chíng an tam ber a; Mamit district-ah oil palm chínga a rah hralh chhungkaw 400 an awm a, Kolasib district-ah chhungkaw 300 an awm. Sorkar kum kal mek 2019-20 chhungin Kolasib district aṭangin oil palm metric ton 1622.406 hralh a ni a, sum hmuh chhuah zat chu Rs. 89,23,233 a tling.Mizoram sorkarin kum 2004-a oil palm a chìn ṭantír laia agreement angin sorkarin oil palm rah hralhna rate chungchangah hma a la lo niin oil palm chíngtute chuan an sawi. An sawi danin, oil palm rah chu kg. khat Rs. 9-10 man vel tur nia sawi a nih laiin, Rs. 5.50-in an la hralh a ni. State danga an tih angin, Mizoram sorkar chu price support kg. khat zelah Rs. 3 tal pe tura an phût thu an sawi. Oil palm chíngtute hian an oil palm rah hralh chu a hlâwk loh em avangin oil palm kûng suat mek an awm thu an sawi a; an manganna chu sorkar thuneitute hnenah thlen tawh mahse awmzia a neih theih loh thu te, an thawhrim rah a hlâwkna an tèl ngei theih nan remchang hmasaah chief minister Zoramthanga hmuh an tum thute an sawi bawk. |
tualchhung | Tlawng lui humhalh lai chhunga hmanraw dang hmanga sangha mantute chungah dan anga hremna lekkawh ngei an duh Association for Environmental Preservation (ASEP) chuan an sawi.ASEP Gen. Hqrs. thuchhuak chuan, Maubawk YMA humhalh lai Tlawng lui, Reiek kaia bomb leh hmanraw dang dang hmanga sangha man a ni chu a dem takzet, tiin, dan anga an chungah hremna lekkawh ngei a duh tih a sawi. ‘Hetianga humhalh chhunga dan bawhchhiatna thleng leh thin hi a pawi a, tunhnuah thleng tawh lo se kan duh,’ a ti.Maubawk YMA-in helai hmun hi an humhalh tih Zoram mipui hriatah an tlangzarh nasa in humhalh a ni tih chhinchhiahna pawh langsar taka hmuh tur an hnutchhiah tih ASEP hian sawiin, ‘Hetia an humhalh avang hian sangha pungin, hmuhnawm tham hmuh tur a awm chho tan mek tawh a. Maubawk YMA hmalakna hi ASEP chuan lawmawm a ti a, humhalh puitu ni theuh turin Zoram mipui kan sawm a ni,’ a ti. |
tualchhung | People’s Conference party chuan Aizawl district bawrhsap office chu inner line permit pechhuak thar rih tawh lo turin an ngen.Thawhlehni khan PC Gen. Hqrs. chuan Aizawl bawrhsap Dr Lalhriatzuali Ralte hnenah ziaka thu thlenin, tunhnaiah Covid-19 lengin Mizoram a luhchilh nat lehzual tak avangin state dang atanga hnamdang hnathawka lo luh tumte ILP pechhuak rih tawh lo turin an ngen.‘Tunhnaiah hrilengin min nuai nawn leh avangin tualchhung mite kan chep sawt leh tawh hle a. Ram dang atanga Mizorama lo lut, a Zo a Vaiin hri kai an tam hle a. Ramri ah uluk zawka endik hna thawk turte, hnamdang hnathawk tura lo luh tumte pawh inner line permit pe chhuak rih tawh lo turte in bawrhsap hi kan ngen a, chak zawka bawhzui a tum thu min lo hrilh a ni,’ an thuchhuak chuan a ti. |
tualchhung | Mizo National Front chuan an party president Zoramthanga chu Zofate tan pa nih a tling tih an sawi.MNF Gen. Hqrs. thuchhuak chuan, Mizoram State Assembly Budget Session neih meka thu a sawinaah Mizoram chief minister Pu Zoramthanga chuan Myanmar rama sipai sawrkar avanga mipuiin harsatna tawka Mizorama loh theih lohnaa an rawn tlanchhia a nih chuan, a sawrkar chuan theihtawpa lo dawnsawn a tum thu te; Mizoramin a tih theih chin a awm chuan India sawrkar pawh a theih chen chena lo tanpuia lo dawngsawng tura ngen an tum thu te; Myanmar atanga democracy duh vanga lo tlanchhia chu duat taka lo dawngsawng turin Mizoram sawrkar chu a inbuatsaih thu te a sawi a ni tiin, ‘Hetianga Mizo hnahthlak ten harsatna an tawh laia Mizoram chief minister Pu Zoramthanga’n an thlavang hauha tuamhlawm tura a inpekna hi MNF chuan ropui a ti a. Pu Zoramthanga hi Mizote tan pa nih a tling takzet a ni,’ a ti. |
tualchhung | SOP tidanglamMizoram sawrkarin April 9-a hriattirna a tihchhuahah tihdanglam a nei a. Attachment II Clause 4.4 (ii)-a tarlan, pawnlam (outdoor) a tournament huaihawt chungchang chu paih a ni a. Games & sports practice leh tournament reng reng social distancing leh Covid-19 laka himna tura tih tur hmasate SOP khauh taka zawmin entu mipui tel loa huaihawt tur a ni. Attachment IV (Mipui punkhawmna hmuna Covid-19 inkaidarh a nih loh nana invenna atana zawm tur kaihhruaina) Clause 4 (vii)-a tarlan, puipunnaa ei leh in siam/sem chu paih a ni. Chhiatni/thatni-ah reng reng ei leh in siam/sem phal a ni lo.Ruahman angMizoram Board of School Education chuan a hnuaia HSLC leh HSSLC Examinations 2021 neih mekah zirlai zingah Covid-19 kai an awm palh a nih chuan exam chhunzawmtir loh tur a ni a, heng zirlaite tan hian MBSE-in ruahmanna a siamsak dawn a ni. Hetianga exam lai hri kai an awm palh chuan rang taka MBSE secretary hnena report turin a hriattir.Party ngenCovid-19 hrileng thawhhnihna thleng mekah Thenzawl mipuite hrileng laka an him zawk theihna tur ngaihtuahin Thenzawl Town Task Force Committee chuan Serchhip bial MLA by election neih turah Thenzawlah political party-ten campaign an neih mek chu hrileng laka mipui him nan sawrkarin SOP a siam zawm a, party thila mipui punkhawm tamna ang chi siam lo turin a ngen. Thenzawl khawchhungah puipunna lam chi – camping, crusade, tournament, street preaching, ruai siam, politics kaihhnawih leh a dangte siam rih loh tur tiin an rel a ni.Arte semAH & Vety Department, Undivided Champhai District chuan nimin khan SEDP kaltlangin Broiler ar vulhtu tura thlan mi 18, Champhai Town leh Khawbung RD Block huamchhung amite tan tanpuina 2nd instalment a sem a, arte 200 theuh bakah a chaw, damdawi leh vahvelnaa senso Rs 29,800 pek a ni. Undivided Champhai district hnuaiah hian broiler vulh tur 37 an awm a, heng mite hnenah hian 1st instalment Rs 64,000 (in sakna tur, hmanraw leina tur leh a dangte) pek tawh a ni. April 5 khan Khawzawl district leh Saitual district-a Ngopa tlangdunga beneficiaries 19 hnenah 2nd instalment sem a ni. Rainbow Rooster vulh tur mi 6 awm bawkin, 1st instalment Rs 47,000 pek niin, March 12 khan 2nd instalment-ah arte 200 theuh bakah Rs 40,300 pek a ni. 3rd instalment-ah arte 200, a chaw man tur leh damdawi man turte pek leh a ni ang. |
tualchhung | April 14-a sample endik atangin Mizoramah Covid-19 kai 37 hmuh thar a ni a, April 15 tlai thlenga chhinchhiah chinah hri kai enkawl mek 233 an awm.Health department chhinchhiah danin, April 14-a sample 2317 endikah Covid kai hmuhchhuah 37 an awm a, April 15 tlai dar 5 thlenga an report-ah hri kai enkawl mek 233 an awm. Hei hi hri kai hmuhchhuah tawh zawng zawng atanga chhutin zaah 4.93 a ni. April 15-ah Covid vanga enkawl, dam tawh vanga enkawlna hmun chhuahsan mi 6 an awm a, hetihlai hian hri kai hmuhchhuah thar an awm leh nual a, kai zat leh enkawl mek hi a pun belh leh tura ngaih a ni.April 14-a hri kai hmuhchhuah zingah Lengpui Airport Screening Point-a hmuhchhuah 19 an ni a, positive contact atanga tualchhunga kai 11, state pawn atanga rawn haw, a tira hri an kai tih hmuhchhuah loh mi 5 awmin an zinga pakhat hian a chhungte midang 3 a kaichhawng nia ngaih a ni. Vairengte leh Bairabi Screening Point-ah pakhat ve ve hmuhchhuah an ni bawk.April 15 thleng khan Mizoramah Covid kai leh kai loh sample lak 2,68,697 awm tawhin, heng zinga 4,722 hian hri an kai tih hmuhchhuah a ni a, chu ch za zelah 1.75 a ni. Hri kai hmuhchhuah tawh zingah 4,477 chuan damin enkawlna hmun an chhuahsan tawh a, dam tawh hi zaah 94.81 a ni. Covid kaihhnawiha thi 12 awmin hri kai hmuhchhuah tawh atangin zaah 0.26 an ni a, enkawl mek 233 (4.93%) an awm a ni.April 14-a hri kai hmuhchhuah thar zingah hian ex-minister PC Zoram Sangliana a tel a, a nupui Lalthlamuani leh an chenpui midang pahnih an tel bawk. PC Zoram Sangliana hi Zoram Medical College-ah ICU-ah enkawl mek niin, a chenpui dangte hi chu an ngaihtuahawm lutuk rih lo nia thu dawn a ni. |
tualchhung | Nimin khan Mamit District Level Task Force on Corona Virus (COVID-19) chu an chairman Dr Lalrozama, Mamit DC kaihhruaiin DC conference hall-ah an ṭhutkhawm a; State Level Task Force on Mitigation of Corona Virus-in a phût angin national leh international border bul hnai khaw tina awareness campaign neih dan tur an rél.Meeting chuan, a ṭul anga vantlang inkhawm (gram sabha) ko turin Mamita Local Administration officer (DLAO) an ruat a, awareness campaign-a thuziakte mipui hnena hriattir turin Mamit Chief Medical Officer ruat a ni bawk. Awareness campaign hi February thla chhung ngeia ramri depa khaw tinah neih turin ruahmanna an siam a ni.Ramri kâna lut/chhuakte'n COVID-19 an kai nge kai lo tih enfiahna turin Kanhmun Police checkgate-ah naktuk aṭangin checkpost siam tur a ni a, medical team, police-te'n YMA phungbawmah sáwmin neih tum a ni. Endikna hmunah hian ram dang aṭanga lut reng rengte chu an hriselna dinhmun enfiah a nih dawn bakah, zawhna chhàn tur awm sa chhàntir tur a ni bawk.COVID-19 kai hmuh chhuah an awm palha hmalak a awlsam zawk nan Mamit District Hospital-ah khum panga awmna Isolation Ward ruahman a ni a, School Education pisa kaltlangin COVID-19 laka him theih dan tur Mamit district-a sikul hrang hrangah zirtir tura ruahman a ni. |
tualchhung | Mizoram Pradesh Youth Congress Committee (MPYCC) leh ZPM party ṭhalaite chuan thuchhuah siamin, International Hockey Federation (FIH)-in khawvela hmeichhe hockey player chhuak thar beiseiawm ber '2019 FIH Women's Rising Star of the Year' atan Lalremsiami, Kolasib an thlang chu ropui an tih thu leh Lalremsiami an chhuan thu an tarlang.MPYCC chuan, ""Mizo nula, India ram hmeichhe infiammite zinga he chawimawina dawng hmasa ber a ni hi chhuanawm kan ti a, a kal zelna turah duhsakna kan hlan a ni,"" an ti. Congress sorkar laia Sports minister Zodintluanga hmalakna zarah Mizoram infiammite tan district tinah infiamna hmunhma ṭhahnem tak din a ni tih sawiin, ""Sport hmasawnna ruhrel neih ṭhat chhawr thiama infiammite'n theihtawp chhuaha ṭan la a, khawvel tukverha Zo fate min dah chhuahpui ta mawlh mawlh hi lawmawm kan ti tak zet a ni,"" an ti.ZPM ṭhalai chuan, Lalremsiami an chhuan thu sawiin, ""A kal zelna turah Pathianin awmpui se la, duhsakna sang ber kan hlan a ni,"" an ti a; FIH Rising Star of the Year a dawn chungchangah Lalremsiami’n, 'He chawimawina hi keima dawn a ni lo a, Mizo mipui dawn a ni,' tia a sawi chu ropui an tih thu leh, Mizo nula, harsatna tam tak paltlanga dinhmun sang taka hruai thlengtu Pathian chungah an lawm thu an tarlang bawk. |
tualchhung | Mizoram sorkar chuan Mizoram pawn hmun hrang hranga Mizo tangkhangte tana mipui thawhkhawm Chief Minister's Relief Fund aṭanga sum pek chhuah tura a ruahman tawh hnuah, la ruahmansak ve loh state pakua tan sum a ruahman leh tih, sorkar thuchhuah chuan a tarlang.State páwna tangkhangte ṭanpuina tur hian Committee on Utilization of CM's Relief Fund for Covid-19 chuan April 21, 2020 khan Mizoram páwn hmun 34-a mite tan Rs. 1,56,20,000 a ruahman a, April 22 khan Additional Chief Secretary chuan sanction order a tichhuak a ni.Hmun 34-a mite pek tura tih tawh bakah, state dang pakuaa mite ṭanpuina pek tura tih a nih leh tak avangin, tangkhangte ṭanpuina atana sum pek tura ruahman zawng zawng chu state/khua 43-a mite tan cheng nuai 158.36 a ni.Hetih lai hian, nimin thlenga CM Relief Fund-a sum lut tawh zawng zawng chu nuai 658 a ni.Tangkhang tana sum ruahman belh#State/khua/welfarePek zat1.Arunachal PradeshRs. 3,0002.Bihar Mizo WelfareRs. 27,0003.ChhattisgarhRs. 42,0004.Jammu & KashmirRs. 6,0005.NagalandRs. 33,0006.Odisha Mizo AssociationRs. 45,0007.Pondicherry Mizo WelfareRs. 48,0008.SikkimRs. 3,0009.TripuraRs. 9,000TOTALRs. 2,16,000 |
tualchhung | Nimin khan ZMC Covid-19 Testing Laboratory-ah laborat ory-a thawk mi 15-te swab sample endik a ni a, Covid-19 an kai lo vek tih fi nfi ah a ni. Hetih lai hian, nimin vek khan rinhlelh thilah damlo pahnih chu State Referral Hospital-ah dah luh an ni a, vawiinah swab sample endik a ni ang. ZMC-SRH Covid-19 Bulletin nimin tlaia tihchhuahin a tarlan danin, Covid-19 kai hlauhthawn thila nimina damlo pahnih State Referral Hospital-a dah luhte chu SARI Wardah dah nghal an ni a, anmah ni hruaitute zinga mi pahnih pawh fi mkhur thil ah damdawi-inah hian en thlak rih tura dah an ni bawk. |
tualchhung | Serchhip bial MLA by election neih turah election hotute ruahman angin inthlan felfai leh thianghlim tak a nih theih nan hma an la a, Serchhip district luh dawnah election official te leh security force lamte uluk takin an duty a ni. |
tualchhung | Mizoram sawrkar Council of Ministers thukhawmin a lo pawm tawh angin, state finance department chuan Covid-19 dona avanga nunna chan task force member volunteer-te lu man (ex gratia) cheng nuai 20 pek dan tur a ruahman fel.Sawrkar ruahmannaah chuan, local/ village level task force member/ volunteer, an duty laia Covid-19 natna veia boralte luman pek theihna hi ‘Ex-Gratia Lump Sum Compensation Scheme’ a tih a ni a. He ruahmannaah hian LLTF leh VLTF member-te, sawrkar laipuiin PMGKP hnuaia insurance package a siamin a huam ve loh te leh Mizoram sawrkarin a hnathawkte puala Ex-Gratia Lumpsum Compensation Scheme, Finance Department-in hriattirna a lo chhuah tawha ruahmanna a siam, hmang ve thei loten Covid-19 dona kawngah thlamuang tak leh ngaihngam zawka hri do hna an thawh theihna atan tih a ni tih sawi a ni. ‘Heng mite zinga Covid-19 an dona lama hri an kai palh a, nunna hial chan an lo awm chuan an chhungte hnenah cheng nuai 20 pek tur a ni,’ a ti.He scheme hian Mizoram Health department-in LLTF/VLTF member ni tura a tihte bakah LLTF leh VLTF hrang hrangten Covid-19 hri an dona kawnga an tha tichak tura member/ volunteer an ruatte huam tel mah se, heng member zingah hian PMGKP insurance package-in a huamte leh sawrkar hnathawk, sawrkar scheme duan hnuaia ex-gratia compensation nuai 20 la theite a huam lo thung a ni.‘Duty laia Covid-19 hri kaite chauh a huam avangin LLTF leh VLTF member/ volunteer Covid-19 avanga thite chu, an duty an thawhnaah hri an kai a ni tih finfiah a ni tur a ni a. Hei hi Contact Tracing Team ten an siamsak thei ang,’ a ti. An duty-na nena inlaichin lo, puipunna, picnic-na emaw hmundanga an vahchhuahnaa an lo kai palh a nih chuan, he ruahmanna hian a huam ve lo tih a sawi a ni. Inneihna leh mitthi vuina, an veng pawn daiha an kala an kai te pawh a huam dawn lo a ni.He scheme hian Covid-19 natna avanga thite chauh a huam avangin, LLTF leh VLTF member/ volunteer nunna chan te chuan, Covid-19 hri avanga thi an ni ngei a ni tih finfiahna – laboratory report an thehluh a ngai tih sawi a ni a. Thil dang avanga nunna chanin a huam loa, damlo enkawlna a huam lo bawk.He scheme hmang thei tur hian task force member tan a hranpaa inziahluh leh pawisa thawh a ngai loa, mahni vengchhunga LLTF leh VLTF member-a ruatna leh duty tura lehkha siamte chu inziahluh nan rin nghal tur a ni. ‘VLTF chairman-ten an VLTF member-te leh volunteer-te hming list chu proforma siam angin mahni BDO ah theuh an thehlut ang a, BDO tinin an hnuaiah hemi khawihtu tur incharge te an siam ang a, incharge-te hian data base an access thei anga, an ni kutah hian hming ziahluh leh siamthatte a awm ang,’ sawrkar thuchhuak chuan a ti. VLTF member/ volunteer inthlak an awm a, report a awm veleh an list an update thin tur a ni. Aizawl Municipal huamchinah erawh chuan inziahluh hi AMC commissioner kutah dah a ni a, ani’n incharge officer siamin an lo buaipui zui dawn a. LLTF tinin AMC commissioner-ah an member-te list an thehlut a ngai dawn a ni.He ruahmanna hian 2021 April 1 atanga 2021 September 30 thleng a huam phawt dawn a, sawrkarin tul a tih chuan order chhuahin a pawtsei thei dawn a ni. |
tualchhung | Nimin khan Health & Family Welfare minister Dr R Lalthangliana hoin a pisaah Health department hotute an ṭhukhawm a; tunlaia China leh ram dang ṭhenkhata hriléng mek Coronavirus chungchang sawiho a ni a, ram dang aṭanga Mizoram rawn lut turte dinhmun endik an rél.Health Minister sawm angin, Health principal director Dr F Lallianhlira chuan Coronavirus natna laka Mizoram inven dan tur a sawi a; Integrated Disease Surveillance Programme (IDSP) state nodal officer Dr Pachuau Lalmalsawma'n Coronavirus chungchanga thuthar leh sorkar laipuiin hmalakna tur a duante a sawifiah.Meeting-ah hian, Lengpui Airport-a zin veivâkte endik a, a ṭul angin state pawn aṭanga rawn lutte endik turin ruahmanna an siam a; Lengpui Airport chu action point pawimawh tak a nih dawn avangin hriselna lama thawktute'n uluk takin zin mite lo endik se, an ti. Hei bakah hian, ram dang aṭanga Mizoram lo luh theihna khàn hrang hrangah pawh endik hna uluk taka kalpui ṭan nghal ni se, an ti bawk.Coronavirus vei nia rinhlelhte thisen (sample) phai lama endik tura thawn dan tur rêl nghal a ni a; sum leh pai senso ṭul turte pawh state sorkarin a ngaihtuah nghal a ni.Meeting-a tarlan danin, Coronavirus natna vei nia rinhlelh dah hranna turin Mizoram sorkar chuan State Referral Hospital, Falkawnah a ruahman tawh a; thawktute pawh thil ṭul a awm a nih chuan, a rang thei ang bera che chhuak nghal zung zung thei turin inrálrintir an ni. Coronavirus natna chungchang bika a ṭul anga hma latu tur Task Force Team din nghal a ni dawn bawk.Coronavirus chung-changah hian social media-ah thu léngvâk belhchian dâwl lo a awm nuala hriat a nih avangin Health department chuan chî-âi phah nan hmang lo turin mipui a chah a; ṭul bik thilah chuan mobile phone no. 9436195535 leh 9612326762-ahte whatsapp hmanga zawhfiah theih a ni. |
tualchhung | Mizoram khawthlang lama kuhva huan neite’n an hralh zo thawkhat a, kumin hian cheng nuai 1100 vel an lei.Hachhek tlang dung khuate’n kuhva hi eizawn nan an hmang nasa a, Hachhek Bial Kuhva Chingtu Pawl dinin he pawlah hian an inzawmkhawm a ni. An pawlin an chhinchhiah danin, kuhva hi Rs 114,005,725 man an hralh a ni.An pawl hian khaw pariat an huam a, Zamuang, Rengdil, Kawrthah North, Kawrthah South, Tuidam, Hriphaw, Kawrtethawveng leh West Bunghmun te an ni.Kuhva hi November velah an lo tan a, November leh December hi a lawh hun vanglai niin, January-ah pawh lo chu an la awm. February-ah chuan an zo fel tawh a, chhungkaw hrang hrang hralh zat an chhut ta a ni.An pawlin an chhinchhiah danin, a hralh hnem ber chu Kawrthah North an ni a, Rs 26,302,900 man an hralh. Kawrthah South-in Rs 23,865,400 man an hralh bawk. Anni hi khaw khat ni mah se VC hrang an nih avangin a hranin an chhinchhiah a ni.An pawl hruaitute chuan kum hmasa an phak loh thu an sawi a, chhungkaw hrang hrangin kum hmasaa an lei zat an pha lo hlawm tih an sawi.An sawi danin, kumin hian kuhva rah a tha lo a, a tam nasat bakah sanghal leh thehleiin a seh chhe nasa. Nikum khan rial a tlak avangin, rialin a deng chhe bawk a, Zamuang leh Rengdil-ah phei chuan rial hian kuhva a tichhe nasa.Covid hrileng vangin a lei turte’n harsatna an tawk bawk a, a hma anga Mizorama an luh theih loh avangin, kuhva huan neitute dilna angin Mizoram sorkarin kuhva lei turte rawn luh dan tur a ruahman a, a tahtawlin an rawn lut a ni. Ramri-ah endik an ni a, Mizoram an luh hnuah inkhung hrantir an ni bawk |
tualchhung | Tun thlaa Mizorama hrilen dan, a hluar dan hi a nasa hle mai a, thla dang aia tam hri kai hriatchhuah a ni mai lo a, nikum kum tluana hriatchhuah zat kha tun thlaa hriatchhuah zatin a pha thuak tawh.May ni 24 thlenga tun thlaa hri kai hriatchhuah zat chu 4,090 a ni a, nikum khan kum tluana hriatchhuah zat chu 4,217 a ni. Nikum kum tluana hriatchhuah zat kha 127 chauhin a pha lo.May ni 1 atanga ni 10 thleng khan hri kai hriatchhuah hi mi 1,665 an awm a, ni 10-ah khan May thla chu hri kai hriatchhuah tam ber thla a ni der tawh. Ni 10 hnu-ah hriatchhuah belh zel a ni a, kumin January atanga April thlenga hriatchhuah aia tam May thlaah ringawt hian hriatchhuah a ni tawh.A hma chuan April thla kha hri kai hriatchhuah tam ber thla a ni thin a, 1,655 hriatchhuah an ni.Tun thlaa Mizoram pawn atanga rawn lut, hri kai hriatchhuahte zinga 39% chu Mizoram an rawn luh tirhah ‘entry point’-a lo endika hriatchhuah an ni a, mi dang 61% chu chumi hnua hriatchhuah an ni.Mizoram pawn atanga rawn lutte hi entry point-ah endik zel an ni a, an ‘negative’ a nih pawhin inkhung tho tura tih an ni. A tam zawk fe chu an inkhung hnua hriatchhuah an ni.May thlaah hian hri kai hriatchhuah tam ber ni vawi thum a thleng tawh; May ni 4 kha hri kai hriatchhuah tam ber ni a ni phawt a, May ni 11-in a khum. Chu chu May ni 20-in a khum leh a ni |
tualchhung | Mizo pa hriat hlawh, C Lalsangliana, IIS (Rtd) chu Thawhtanni khan Lungleiah a boral.1935-a piang C Lalsangliana hi IIS officer nia hna pawimawh tak a thawh bakah zai lamah pawh hriat a hlawh a, AIR-ah a thiante nen hla an khung thin a, documentary film tha tak tak a siam bawk. Doordarshan-a Delhi Mizo Christmas Carol huaihawttu ber a ni thin. Mizo Zaimi Inzawmkhawm-ah pawh a inhmang thin a, Lunglei-ah phei chuan president te pawh a ni tawh.A hna atanga a chawlh hnuah politics lamah a inhmang a, PC leh ZPM-ah te a tel tawh. Chhim lam hmasawnna turin theihtawp a chhuah thin a, Chhimbial Chhantu-ah a thawhhlawk hle.Kohhrana inhmang mi a ni a, Mizoram pawna a awm laiin kohhran upa-ah kum kua a tang.Zirna lamah chuan University of Delhi atanga MA zo a ni a, 1963 atangin sorkar laipui hnuaiah hna hrang hrang a thawk a, 1992 atanga 1994 thleng khan Mizoramah a deputation-in a thawk a, central monitoring services, All India Radio-ah director niin a pension a ni.A hun hnuhnung lamah a chak vak lo a, tun hnaiah a taksa chak loh avangin Christian Hospital, Serkawn-ah dahluh niin, ICU-a enkawl a ngai hial a, Thawhtanni khan khawvel a chhuahsan ta a ni. |
tualchhung | Zirtawpni khan Mizoram Journalists Association (MJA) Lawngtlai District te’n Lawngtlai-ah Annual Conference an hmang a, Aizawl atangin MJA president Zonunsanga Khiangte leh hruaitu dangte’n an hmanpui.He huna khuallian, Lawngtlai bawrhsap Dr Andrew H Vanlaldika chuan tunlaia an buaina avanga Myanmar atanga sahimna zawnga Lawngtlai District-a rawn lut an awm theih thu sawiin, sorkarin ngun takin a ngaihven reng tih a sawi.Covid 19 hrileng do naah Lawngtlai District-a tlawmngai pawl leh mipui tanrualna a hlu tih a sawi a, chanchinbumite chu boruak rih lai ber paw’n mahni invenna pawh nei mumal lova an che chhuak thin tih sawiin, hri do nana mipui kaihhruaina an thehdarh thinte chu chhuanawm a tih thu a sawi. Social Media-a thuthehdarh kawngah chanchinbumite chu mi dang zirtirtu pawimawh an nihna nasa zawka kalpui turin a chah bawk.He hun hmanpuitu MJA Gen Hqrs president Zonunsanga Khiangte chuan Mizo journalist te’n an thawkrim tih a sawi a, MJA chhungkua chu chhungkaw hung tak, inlungrual tak ang a nih thu a sawi.District MJA president Lalngheta Ralte chuan adertisement chu chanchinbumite tanpuinaa ngai an awm thin chu pawi a tih thu sawiin, advertisement chu mipuite hriat tur, chanchinbu kaltlanga puanzarna a ni a, Sorkar paw’n tun aia nasaa chanchinbu a hman tangkai a tul, a ti.Myanmar ram buaina vanga mipui tawrhna thleng chu pawi an tih thu sawiin, Chanchinbumite zalenna rapbet zawng a chetna thleng thleng thin chu na takin an dem thu resolution an pass. Power-a Lawngtlai leh Siaha chawmtu Chawnhu-a 33 KV Sub Station chu 132 KV Sub Station-a tilian turin sorkarin chak zawkin hma la rawh se, an ti bawk.Annual Conference hi MJA Gen Hqrs atangin president bakah treasurer C Lalhmachhuana leh PB Lalrammawia, library committee secretary te’n Aizawl atangin an hmanpui. |
tualchhung | Chamring khaw daia lirthei, a bikin truck full load te an tlanliam fona, ‘Vai-Awt’ an tih maiah lirthei tlanliam lohna’n a danna siam turin MLA C. Ngunlianchunga chuan chief minister a ngen a. Sawrkarin a siam thei lo a nih chuan ama sum senga ‘a danna’ siam mai a tum thu a hrilh.Lawngtlai West bialtu MLA C. Ngunlianchunga hian Thawhtanni khan chief minister Zoramthanga hi a office-ah hmu in, Chamring atanga km. khat vela hlaa kawng kawi, lirthei tam tak an lo tlanliam tawhna thin, ‘Vai-awt’ an tih mai chu RCC ban phun a, lirthei tlanliam tur danna siam turin a ngen. MLA hian a lehkhaah Congress sawrkar lai, amah chu Disaster Management & Rehabilitation minister a nih laiin cheng nuai 30 sengin helai hmun hi cheibawlin tihzauh a ni a, chumi hnuah lirthei tlanliam pawh an awm tawh loh avangin a lawmzia a tarlang a.Amaherawhchu, tunhnaiah helai hmunah hian lirthei pathum a chetsual leh tak avangin kawngthlang lamah RCC ban phun a, lirthei tlan liam tur danna siam turin PWD changtu chief minister hi a ngen tih a thlen. A ngenna hi department anga hma lak a harsa dawn a nih chuan a mimal sum hmanga lirthei tlanliam tur danna siam a inhuam thu pawh a thlen a. Hemi atan hian thla khat chhung a lo nghah tur thu a lehkhaah hian a tarlang a ni.MLA C. Ngunlianchunga hi PWD changtu chief minister hian lo dawngsawngin, department lamin hma an lo lak tur thu a lo hrilh a ni.Epaper Subscribe Now |
tualchhung | Lunglei District Civil Supplies Office (DCSO) hnuaia retailer 236-te tan nimin khan Lungleia Art & Culture Auditorium-ah ration semna kháwl thar, electronic point of scale (ePOS) hman dan zirna buatsaih a ni a, vawiinah chhunzawm a ni ang.Training-ah hian nimin khan Supply centre pasarih - Lunglei (Luangmual), Haulawng, South Vanlaiphai, Hnahthial, Ṭawipui, Tarpho leh Mualṭhuam centre hnuaia retailer 123 an tel a; ePOS kháwl leh bûkna khawl (digital weighing scale) pek nghal an ni.Lunglei district-ah hian Supply centre 15 a awm a, centre 11-in February 2020 quota an sem hman tawh avangin a rual tlanga March 2020 quota sem aṭangin ePOS hman ṭan tura tih a ni.EPOS hman dan inzirtirna hi vawiinah Supply centre pariat - Tlabung ,Tuichawng, Sangau, Barapansury, Lungsen, Putlungasih, Chawngte leh Lungtian centre hnuaia retailer 113 tan buatsaih leh a ni ang. |
tualchhung | Sorkar kum liam ta, April 2019 - March 2020 chhung khan Mizoram pumah thisen unit 30,499 pek a ni a, Mizorama kum khat chhunga thisen pek zat unit sing thum a tlin vawi khatna a ni. Pek bik awm loa a thlàwna pek (voluntary donation) zat chu 90.91% a tling.Mizorama blood bank 11-te'n Mizoram State AIDS Control Society (MSACS)-a thisen pek zat report an pek khawma a lan danin, financial year 2019-20 chhunga Mizorama thisen pek zawng zawng unit 30,499 zinga 27,727 (90.91%) chu voluntary donation a ni a; blood donation camp ṭum 494 neih niin, camp bikah thisen unit 20,497 pek a ni.Blood bank 11 zinga model blood bank awmchhun Aizawl Civil Hospital (ACH) Blood Bank-ah thisen pek tam berin, unit 16,047 pek a ni a, chu'ng zinga unit 15,304 (95.37%) chu a thlàwna pek niin, voluntary donation sanna ber a ni bawk.Mizorama thisen pek zat hi kum tin a pung a, 2019-20 chhunga thisen pek zat pawh hi kum khat chhunga pek tam ber a nih bakah, unit sing thum pek tlin vawi khatna a ni a, kum 2018-19 chhunga pek zat unit 27,079 aiin 3,420-in a tam zawk. Kum 2018-19 chhunga pek zawng zawng 27,079 zinga 23,434 (86.54%) chu voluntary donation niin, donation camp ṭum 458 huaihawt aṭangin thisen unit 18,653 lak a ni.Association for Voluntary Blood Donation (AVBD) chuan kum 2019-20 chhunga voluntary blood donation target an siam chu 90% a ni a, hei hi 0.91%-in khûm a ni. |
tualchhung | Mizoramah hrileng a hluar mek a, hri kai hriatchhuah thar an awm belh zel. Thuneitu lam chuan a vanglai a thleng mekah an ngai a, a vawrtawp thlen hun tur erawh hriat a ni lo, an ti.“Kan pung zel a, a vanglai kan pan mek niin a lang,” tiin Covid-19 chungchanga Mizoram sorkar thupuangtu Dr Pachuau Lalmalsawma chuan a ti a, chutih rual chuan, “Sawi thiam a har a, hriat lawk theih tak tak chu a ni lo,” a ti.Hri reng reng hi a nasa telh telh a, a vawrtawp a thlenin a hniam leh telh telh thin. Dr Malsawma chuan a hniam zawnga a kal hun tur sawi thiam a har thu a sawi a, “Tunah hi chuan a vanglai kan pan mek niin a lang a, a ‘peak’ kan pan a ang,” a ti.Tuna hri kai hriatchhuah zat a pun chhan chu hri a hluar vang a nih thu leh a endik a tam vang tiin a sawi a, “Hri hian bu a khuar thuk a, chuvang chuan a kai pawh an tam a. Chutih rual chuan sample endik zat hi a tam a, kan indap nasat avangin kan indapchhuak hnem tihna a ni,” a ti.“Mi thenkhatin fiamthuin ‘Sample endik tlem ila hri kai zat a tlem a ni mai,’ an ti a, chumi dikna chu a lang a. Sample endik a tam a, hri kai zat pawh a tam a ni,” a ti a, sample endik a tam chu thil lawmawm a nih thu leh hmarchhakah sample endik tam lamah Mizoram chu pahnihna a nih thu a sawi.Mi thenkhatin inkharkhip chunga hri kai hriatchhuah zat a tlakhniam chuan-loh avangin inkharkhip hi awmzia a awm lo tih ngaihdan an neih chungchangah Dr Malsawma chuan, “Total lockdown hi ti lo ila chu tun aiin kan nasa ang. Tuna kan dinhmun hian lockdown kan mamawhzia a tilang zawk a, chuti zawnga ngaihtuah tur chu a ni,” a ti.“Lockdown vang hian hri do hna a kal mar a, thawktute hna a chak phah a, lockdown vangin hri kai kan hrechhuak zung zung thei a. Lockdown lai ni lo se hetiang zat hi kan hrechhuak lo ang a, hriat lohva hri kai an tam ang a, kan him lo khawp ang,” a ti bawk.“Tunah hian a bupui kan phin mek a ni. Chuvangin hriatchhuah zat pawh a tam turah ngaih tur. Kan tang tlang ang a, a tlahniam thuai turah i beisei ang u,” a ti. |
tualchhung | Tunhnaia vawk pul hrilenga vawk thi neitute leh Chinghnia in sial a sehsak sial neitute chu sawrkarin zangnadawmna pe turin an phut tih ZPM Thalai chuan an sawi.ZPM Thalai Hqrs. thuchhuak chuan African Swine Fever leng avangin vawk thihnaah a tuartu vawk vulhtute a tawrhpui thu sawiin, ‘Hrileng avanga an vawk chantute hi zangnadawmna tha tak pe ngei turin Mizoram sawrkar kan phut a. Vawk vulhtuten bul an tan that leh theihna tura ruahmanna siampui turin Mizoram sawrkar kan phut bawk a ni,’ a ti.Sailulak leng Leng khuaa tunhnaia sial vulh Chinghnia-in an seh leh nikum lama Chinghnia thoin an sial a seh tawh te, a ruang hlawm tur awm si lo, bo anga ngaih a dang la awm nual bawk thu te pawh sawiin, ‘Chinghnia-in Sial a beih avanga mangang taka awm kuthnathawktuten nikum atanga vawiin thlenga zangnadawmna an la dawng lo hi pawi kan ti hle a, zangnadawmna pe thuai turin Mizoram sawrkar kan phut a ni,’ ZPM Thalai thuchhuak chuan a ti.Kuthnathawktute chu ram dinchhuahna atana pawimawh ber an nih avangin, sawkar sum atanga hamthatna leh hmasawnna thawhna tur a dawng tur dik tak ten an dawn leh dawn loh uluk takin an thlithlai reng dawn tih an sawi a ni. |
tualchhung | 2019-ah Mizoram sorkarin Lokayukta a din a, corruption do tura din he Lokayukta hian case 14 an chhui tawh.Session kal mekah Mizoram Lokayukta Annual Report bu hmasa ber (2019-2020) chu House-ah pharh a ni a, 2019 leh 2020-ahte khan case 14 a awm thu tarlan a ni.Annual Report bua a lan danin, corruption-a puha chhui tura ngenna thehluh an dawn tawh 14-ah hian an hnena thehluh leh corruption chhuitu pawl dang hnen atanga sawn (transfer) a awm a, pariat chu an hnena ‘direct’-a thehluh niin, a dang paruk chu ACB leh vigilance department atanga sawn a ni.Case 14-te zinga 11 chu preliminary enquiry ti turin ACB kutah dah a ni a, pakhat chu forest, environment and climate changes department hnenah, a dang pahnih chu ngun taka chhui hnuah thu tihtluk tawh a ni tiin report bu-ah chuan tarlan a ni.Lokayukta hian ama puala enquiry wing a neih loh avangin preliminary enquiry ti tur hian ACB an rawih a ngai a, ACB hian case pasarihah preliminary enquiry hi an zovin Lokayukta hnenah report an thehlut tawh. ACB hian case 11 an buaipui a, case pali chu chhui lai a ni rih.Lokayukta hian ACB atanga report an dawn tawh case pasarih chungchang hi an ngaihtuah tawh a, mahse kimchang tawk lo leh sawifiah ngaite a awm avangin, chhui zui turah dah a ni.Case tihtawp pahnih a awm tawh a, pakhat chu CAG report-a lang, 2017-a BADP (Border Area Development Programme) sum hman dan chungchang niin, hei hi CAG chhui tawh, report pawh Assembly kutah pek tawh, Public Accounts Committee kuta mi a nih avangin tihtawp a ni. Pakhat dang chu Robert Romawia Royte-in kohhrana thawhlawm cheng nuai 30 a thawh chungchang a ni a, hei hi kum 10 liam taa ACB-in an lo chhui fel tawh niin, thu thar awm chuang lova Lokayukta hnena chhui tura ngenna awm leh a ni a, ACB-in a hmaa an lo chhui tawh tho a nih avangin tihtawp a ni. |
tualchhung | Social Welfare minister Dr K Beichhua chuan Mizoram leh Assam ramrîa chetla ṭhin ruihhlo ngaite dah hranna hmun, Thingdawl Polytechnic-a quarantine centre chu nimin khan a tlawh. Thingdawl Polytechnic-ah hian ruihhlo ngai mipa 86 leh hmeichhia 19, an vaiin 105 an awm mek a ni.Dr K Beichhua chuan, inkhàrkhip vanga enkawlna leh awmna mumal nei lo ruihhlo ngaite dah hran an nih danah Kolasib DC Dr H Lalthangliana leh sorkar official dangte hmalakna fakawm a tih thu a sawi.Khung hran mekte chu an awm hun a tawp hnuah Jordan Centre, Seṭhâwn peih a la nih loh avangin Thingdawl Polytechnic chu ruihhlo ngaite enkawl zuina atan sorkar thuneitute an dil dawn thu sawiin Minister chuan, ""La awm zui duhte chu an awm phalsak a ni ang,"" a ti. |
tualchhung | Lunglei District Task Force for Immunization (DTFI) chu an chairman, addl. DC Lunglei R. Vanrengpuia hoin Ningani khan an thukhawm a. Lunglei district-a Intensified Mission Indradhanush 3.0 round khatna hmalakna leh Covid-19 hri danna pek mek chungchang leh hma lak zel dan tur sawiho a ni.IMI 3.0 1st round chu Cherhlun PHC huamchhunga khaw hnihah naupang target 11-ah 11 hnenah vaccine pek a ni a, Tlabung SDH-a khaw 16-ah naupang target 31-ah 31 hnenah vaccine pek niin, nu naupai 10 target-ah 10 hnenah vaccine pek a ni.Covid-19 hri danna chu kumin January 16 khan Lunglei district-a healthcare worker, ASHA leh Anganwadi worker-te hnenah pek tan niin, 1st dose hi mi 1544-in an la a, 2nd dose mi 1276-in la-in, fronline worker (BSF leh Assam Rifles) mi 2117 hnenah 1st dose pek a ni. Frontline worker hri danna pek hmabak la awm, Lunglei khawchhunga task force-te hnenah March 6 atangin vaccine pek tura ruahman a ni.Kum 60 chunglam leh kum 45-59 inkar natna khirkhan zual neite pawh Christian Hospital Serkawnah hri danna pek mek an ni a. Lunglei district-ah Covid hri danna hi Sub Centre tina pek tura ruahman niin, a remchan loh chuan Community Hall-a pek tura ruahman a ni. Private damdawi ina sawrkarin Covid-19 hri danna pe tura a thlanah Rs 250 chawia lak theih a ni bawk. |
tualchhung | Health & Family Welfare minister Dr R. Lalthangliana hoin Ningani khan Lungleiah Covid-19 hrileng darh zel lohna tura Lunglei district-a hmalakna kal mek leh a do kawnga DLTF leh medical lam mamawhte sawi ho a ni a. Lunglei HPC vice chairman Lawmawma Tochhawng, district bawrhsap Kulothungan A, SP Rex Zarzoliana Vanchhawng, chief medical officer Dr LC Liana leh district level task force member-te an tel.Health minister chuan Covid-19 thawh hnihna leng mekah Mizoramah pawh hri kai hmuhchhuah ni tinin an pung zel a. Hrilengin zual lam a pan avangin mipui kan fimkhur lehzual a tul tih a sawi a. Hrileng do kawnga a tir atanga a hmatawnga awm, hun leh tha leh ngaihtuahna nasa taka seng thintu VLTF-te Lunglei district veng/khaw hrang hrangah an che chhuak leh mek chu lawmawm a tih thu sawiin, VLTF-te mamawh leh ruahmanna siampui ngaite kawng engkima lo ngaihven pui thin turin DLTF hruaitute chu a chah.Tun dinhmunah Lunglei district-ah hri kai enkawl lai tam lo mah se, kan fimkhur loh chuan hun reiloteah a pung thut thei a nih ti hrereng chungin, Lunglei district mipuite chu a hma aia fimkhur zual sauh turin minister chuan a chah.Lunglei Civil Hospital-ah Truenat Quattro (vawi khata sample pali test rual theih) pakhat chauh a awm avang leh a thawktu technician indaih lohna avangin duh angin sample test a kal chak theih loh thu a thlen a. Health department-in an ngaihtuah sak nghal thuai tur thu minister chuan a sawi. Christian Hospital Serkawn-in Rapid Antigen Test-na hmun, testing centre tur chu H&FW Lunglei District hotuten an enfiah vek tawh thu pawh report a ni a. Hei hi sawrkarah phalna nghah mek niin, pawmna hmuh thuai a beiseiawm thu sawi a ni.Medical superintendent Dr SR Ngurchamliana chuan Lunglei district-ah oxygen dinhmun a that thu leh Civil Hospital-a oxygen plant pawh a function thu a report a ni.Covid-19 hri danna pek chhuah chu Nationwide Vaccination Drive kumin January 16-a bul tan ruala Mizoramah pawh pek chhuah tan niin, April 28 thleng khan Mizoram pumah vaccine dose 240452 pek chhuah tawh niin, first dose la tawha second dose la hmabak mi 195201 leh 1st dose leh 2nd dose la kim tawh mi 45251 an awm. Lunglei H&FW Department chuan Lunglei district leh Hnahthial district-ah dose 35512 an pe chhuak a ni. |
tualchhung | Mizoramah Covid-19 kai hmuh thar pakhat a awm a, tunah hian hri kai enkawl mek 9 an awm.March 11-a sample 516 endikah hri kai pakhat hmuh a ni a, Champhai Vengthlang ami kum 13 upa, hri kai atanga kaichhawng, a taksaa natna langchhuak lo a ni. Heti hian Mizoramah hri kai 4,435 hmuh a ni tawh a, heng zinga 4,416 (99.57%) chu damin an chhuak tawh, enkawl mek 9 awmin hri kai hmuhchhuah tawh atanga chhutin zaah 0.20 a ni.Zoram Medical College-ah Covid kai enkawl mek mi 7 awmin, main ICU-a dah an awm lo. |
tualchhung | Zoram Peoples' Movement (ZPM) ṭhalai chuan nimin khan thuchhuah siamin, Covid-19 laka Mizoram a him theihna tura 5th IR Bn. aṭanga New Kawnpui, Mamit district-a police duty C/276 C Lalhruaitluanga leh C/405 R Zairemmawia te April 18, 2020-a Chakma ten kut an thlak chu pawi an tih thu an tarlang.ZPM ṭhalai chuan, ""Aizawl Civil Hospital panpui hial ngai khawpa Chakma kut an tuar hi pawi kan ti tak zet. He thil thleng hi sorkar thuneitute'n chhui chiang a, kutthlaktu zawng chhuak a, an phu tâwk hremna pe ngei turin kan phût a ni,"" an ti.ZPM ṭhalaite chuan, Mizorama Chakma inluling lutuk leh Mizoten Chakma kut an tuar leh ṭhin chu hriatthiam har an tih thu an tarlang a; April 18-a New Kawnpuia thil thleng chuan dan loa Mizorama Chakma lutte huaisen taka dap chhuak ngam sorkar din a ṭulzia a tichiang hlea an ngaih thu an sawi bawk. |
tualchhung | AH & Vety Department Champhai buatsaihin Champhai district chhung Myanmar ramri depa awm Tlangsamah ramri kaltlanga ran natna inkaichhawn theih hrang hrang chungchang inzirtirna neih a ni.Zirtirna petu chief veterinary officer Champhai Dr C. Lalsawithuama chuan tunhnaia Lunglei district Lungsen khuaa vawk pul hri leng chu Mizorama vawk natna leng thin a ni lo tih finfiah tawh a ni a, African Swine Fever (ASF) a ni ngei em tih erawh finfiah la ni chiah lo mah se, rinhlelh a ni tih a sawi a. Vawk zinga a vei za a za (100%) in an thihpui African Swine Fever a lo nih palh chuan Mizoram tan thil pawi tak a ni thei dawn a ni, a ti a. Vawk leh vawka inkai aiin mihringin an thehdarh tam zawk tih sawiin, fimkhur taka hmachhawn a ngaih thu a sawi. Vawk hri laka invenna turin sawrkarin theihtawp chhuah thin mah se, sawrkar chauh chuan a veng seng lo a, khawchhak atanga vawk natna hri a lo luh lohna turin ramri daido khuate tanpuiah kan sawm a ni, a ti.Vawk natna a len thulha invenna tur hrang hrang inhrilhfiah niin, vawk damlo an awmin khunghran thuai tur te, vawk in tih thianghlim dan leh damdawi hman turte bakah vawk thi sawngbawl dante VC member, vawk vulhtu leh NGO hruaitute zirtir an ni.Champhai district magistrate Maria CT Zuali chuan thenawm ram leh state-a leng mek African Swine Fever (ASF) laka Champhai district a him theih nan ram dang leh state dang atanga vawk, vawksa leh vawksa atanga siam lakluh khapna thupek chu thla hnih chhung awh turin kumin February 22 khan a lo chhuah tawh a. Thupek chuan Champhai district chhung khaw pakhat atanga khaw danga vawk lalut emaw phur chhuak tur chuan AH & Vety Department atangin permit lak hmasak a tul thu leh permit la tur hian VCP, YMA leh AH & Vety Department staff, AH & Vety Department awm lohna hmunah Community-Based Animal Health Workers (CAHW) te hnen atangin hriatpuina lak hmasak a tul thu a tarlang a ni.AH & Vety Department Champhai chhinchhiah danin tunhnai kum khat kalta chhung khan ramri kaltlanga dan loa vawk lakluh 122 man a ni tawh a. Sample 113 test tawh niin, Porcine Reproductive and Respiratory Syndrome (PRRS) vei 50 hmuhchhuahte dan anga tihhluma phum an ni. ASF vei erawh hmuh a la ni lo. AH & Vety Department chuan vawk vulhtute theihtawp chhuaha fimkhur tur leh bio-security zawm tha turin a ngen a. Vawk damlo rinhlelhawm an awm a nih chuan a ranglama AH & Vety Department thawktute hriattir nghal turin a chah a ni. |
tualchhung | Zo Reunification Organisation (ZORO) ṭhalaite chuan, ZORO thil tum chu Zo fate inpumkhatna tur leh insuihkhawm theihna tur kawng awm thei apianga hmalak leh rilru zau tak púa Zo fa chi péng hrang hrangte ziaráng a theih ang anga humhalh leh chawisan a nih thu leh, chu'ngte chu a hlawhtlin theih nan ZORO ṭhalaite'n hma an lak zel dawn thu an sawi.ZORO ṭhalai hruaitute hian nimin khan Aizawl Press Club-ah thuthar thehdarhtute an kâwm a; ZORO ṭhalai president L Ramdinliana Renthlei chuan, Zo fate rorelna pakhat hnuaia awm chu an thil tum a nih thu sawiin, ""Independent hi a tum tihna a ni em, tih zawhna a awm thei. Zêp tur a awm lo a, nationalist reng reng chuan sovereignty hi an duhthusam vek a ni a, hma kan sawnin kan ṭhatpui ber ang tih pawh a rin theih,"" a ti.L Ramdinliana Renthlei chuan, khawvel hriatpuiin United Nations (UNO)-ah Zo fate chanvo dik tak chang tura beihna tur kawng a awm thu sawiin, chumi chungchangah chuan ZORO-in nasa takin hma an la tawh ṭhin a, ZORO ṭhalai pawhin hmalak chhunzawm zel an tum thu a sawi a ni.Zo fate chu rorelna pakhat hnuaiah awm vek lo mah se, rilru leh thinlung lamah inpumkhat taka an awm theih nan ZORO-in hma an la ṭhin tih sawiin L Ramdinliana chuan, ""Ramri leh khawsak phung lo dang ta vanga mahni unau, mahni chipui ngei pawh inhre tawn tawh lo te, unau hmélhaia lo awm tawhte hûi khawm a, thlah khat unau kan nihzia leh thisen inzawm kan nihzia hriattir hi kan thil tum pakhat a ni,"" a ti.ZORO ṭhalai President chuan, ṭawng a inan loh vanga unau hmelhai a awm ṭhin chu pawi an tih thu a sawi a; ZORO ṭhalaite chu a ṭul ang zelin hmun hrang hranga Zo fate'n an mamawhna hmunah leh an thlavâng hauh turin an che chhuak zel dawn tih a sawi bawk. |
tualchhung | Minister of state Lalchhandama Ralte chuan, nimin khan a bial chhunga Sailutar, Ratu, Lungsum, Damdiai leh New Vervek khuate a tlawh a; vantlang inkhawmah thu sawiin, ""Hmar khaw thim tiêng turin sorkarin hna a thawk mek a ni,"" a ti.Lalchhandama Ralte chuan, inthlan lai aṭanga a ngaih pawimawh thil chi thumah hna thawh mek a ni tih sawiin, ""Hmar khaw thim tiêng turin Manipur nena inkalpawhna tur Tuivai lei dawh turin tender chhuah a ni a, Bagha nena inkalpawhna tur kawngpui sial nan survey buaipui mek a ni,"" a ti a; sorkarin khawtlang mamawh chi hrang hrang a thawk zel dawn tih sawiin, mipuite chu sorkar ṭawiawm tlat turin a sáwm.School Education Minister chuan, hmar tlangdung zirnain hma a sawn theih nan hmalak a nih thu sawiin, ""Hmar tlangdungah zirtirtu 80 chuang dah thar a ni a, thawktu quarters 10 chuang sak thar a ni,"" a ti a; science zirnaah hmar tlangdungin hma a sawn theih nan Darlawn Higher Secondary School-ah science zirna dah a nih dawn thu a sawi.Lalchhandama Ralte chuan, kut hnathawktute'n hriselna ṭha an neih theih nan sorkarin hna a thawk a, SEDP aṭangin damdawi-in awm man pekna tur inremna siam a nih thu a sawi a, ""Kut hnathawktu damlote'n sorkar hnathawk ang bawkin inenkawlna an bill thei dawn a ni,"" a ti. Minister hi MLA Lalmuanpuia'n a ṭawiawm a ni. |
tualchhung | Covid-19 vanga sorkarin inkhârkhip a kalpui mekah mipuiin ei leh barah harsatna an tawh lohna tura Mizoram sorkarin Vegetable Supply Chain a duanah, thlai tharte dahṭhatna atan chief minister Zoramthanga ruahmannain Horticulture department chuan Sairanga Cold Chain Development Project a kalpui mekah Cold Room a siam a; bawkbâwn hralh chhuah lohte dah chhin (trial run) nan ruahman mek a ni. Sorkar thuchhuah tarlan danin, sorkar laipuiin Mizoram tan Mission for Integrated Development of Horticulture (MIDH) hnuaiah Cold Chain Development Project a siam a, chumi hmang chuan thil chi hrang - integrated packhouse, cold room, ripening chamber, refrigerated van (vûr bâwm motor) leh a dangte dah a ni. Sairangah a hmunpui (main hub) ruahman a ni a, district hrang hrangte nen refrigerated van-a thlun zawm tum niin, refrigerated van leh pick-up truck panga ve ve lei a ni tawh. Horticulture department chuan cold room leh a kaihhnawih ṭul dangte buatsaih hna thawk tura a thlan Rinac India Ltd., Bangalore chuan cheng nuai 250 hmangin an buaipui a; building pumpui chu sq.ft. 3,950-a zau niin, cold room pindan palite chu a vaiin quintal 800 dawng a ni. |
tualchhung | MADC-a MDC hluite leh MDC ni mekte chuan an thla khat khawnvartui quota chu Covid-19 vanga harsatna tâwk leh chhungkaw harsa zualte hman atan an thawh. Khawnvartui hi Siaha DCSO leh village task force-te enpuina hnuaiah sem a ni ang. |
tualchhung | Mizoram Science, Technology & Innovation Council, Directorate of Science & Technology buatsaih ‘National Science Day’ chu Thawhtanni khan Aizawlah hman a ni. He ni hi February 28 kha a ni a, Pathianni a nih avangin a tukah hman a ni.He hun hmanpuitu Home minister Lalchamliana chuan Indian scientist, physics lama mithiam Dr. CV Raman-a’n Raman Effect a hmuhchhuah denchhena National Science Day hman a ni leh India ram state naupang ber zing ami Mizoramah science & technology lama hmasawnna hmuh theiha a awm chho zel chu lawmawm a tih thu a sawi a. Tunhnaiah sawrkarin Science & Technology Department kaltlangin Ailawng khuaah eco-tourism leh environment conservation project a kalpui thu te, Aizawlah Mizopa tualchher thilsiam thiamte tana chhenfakawm tak tur – Innovation Facility Centre hawn a nih tak thute a sawi. Berawtlanga Mizoram Science Centre-ah Digital Planetarium te, zirlaiten science zir an tui theihna tura inzirna – Innovation Hub din a nih bakah Lungleiah Science Centre leh Digital Planetarium sak mek a nih thu te a sawi bawk.Science & Technology Department hnuaia awm State Climate Change Cell-in sik leh sa zirchianna lam a buaipui a, State Meteorological Centre-in nitin sik leh sa dinhmun mipui hnenah a hriattir reng bawk a, Patent Information Centre-in intellectual property rights chi hrang hrang – patent, copyright, design, geographical indication, trade mark leh a dangte an buaipui thin tih minister hian a sawi. “Tunhnai lawkah pawh Art & Culture Department nen tangdunin Mizo puan panga – Puanchei, Tawlhlohpuan, Hmaram, Ngotekherh leh Pawndum te chu geographical indication registration tihfel a ni a, khawvel huap pawhin heng puante hi Mizote ta a ni tih nemnghehin a awm tawh a ni,” a ti. NSD denchhena State Level Science Quiz Award 2021 sem nghal a ni bawk. |
tualchhung | Manchester United defender Harry Maguire chu FA Cup-a Wolverhampton Wanderers nen an inkhelh ṭumin a khel bawrah hliam a tuar a, hun rei zawk a chawl dawn. United captain Ashley Young pawhin season tawpa a contract zawh hunah Inter Milan a zawm dawn.Thawhlehni khan Ole Gunnar Solskjaer chuan, ""Rei tak inhliam tur chu a ni lo,"" tiin Maguire a chungchang sawi mah se an beisei aiin a chawl rei dawn. England international defender hian Molineux Stadium an tlawh ṭumin minute 90 chhung a khel a, inkhelh banah erawh kal a harsat. Kum 26 mi defender hi a rawn let hun tur la hriat lo mah se an tuar dawn tih erawh a chiang.United hian Maguire-a tel loin Man City chu League Cup semifinal first leg-ah 3-1 in an hneh lo a, hemi zawh hian Norwich City, Wolverhampton Wanderers (FA Cup), Liverpool, Burnley leh Man City (League Cup) te an hmachhawn dawn. Solskjaer hote hian hliam vangin defender Axel Tuanzebe, Eric Bailly, Marcos Rojo leh Timothy Fosu-Mensah te an chhawr thei tawh lo a, Chris Smalling-a'n loan-in Roma a zawm thung.Man City an hmachhawn ṭuma tlarhnunga awm Victor Lindelof kawppui Phil Jones pawh match tawp lamah a inhliam. United-in kartawpa Norwich City an mikhual huna tlarhnung inrem dan tur hriat a châkawm ta hle.United hian midfield-ah hliam vangin Paul Pogba leh Scott Mc Tominay te an chhawr thei lo bawk a, January transfer an hmang ṭangkai lo a nih chuan season thara Champions League khelh a harsa khawp ang.Hetihlai hian captain Young chu United-in kum khat atan contract an zawrh tih thawm a, kum 34 mi defender hian a hnawl a rinawm. English player Young hi January-ah pawh chhuak thei ni mah se Solskjaer chuan, ""Kan team chhiatna turin thutlukna kan siam thei lo. Transfer a awm a nih chuan kan team ṭhatna tur a ni ang,"" tiin January transfer-ah player lakluh an tum thu a sawi. Chutihrualin Young hi season tawp ruala a contract a tawp dawn avangin nipuiah Inter Milan hi zawm ngei tura ngaih a ni. |
tualchhung | Nimin khan India ram pumah Republic Day vawi 71-na hman a ni a, Mizoramah pawh hmun hrang hrangah hman a ni a, Aizawlah chuan Lammualah governor PS Shreedharan Pillai-in hnam puanzar a pawt pharh a, parade contingent-te endikin, hnam puanzar chibai an bûk a chháng lêt.Larsap chuan India ramin danpui (constitution) kan neih ṭan ni January 26, 1950 kha kan tan ni ropui leh chhinchhiahtlak a ni kumtluan tawh dawn tih sawiin, ""He ni hi sorkar ropui, mipui rorelna sorkar kan neih theihna ni a ni. He ni a lo thlen hian ramin zalenna sualchhuaktute inpekna kan hre rengin, kan zahna kan lantir a ni. Kan mi hmasa, ram danpui lo siamtute khan hmathlir thui tak leh fing tak an nei,"" a ti.Constitution chuan ram thar dinna tur atana innghahna thurin a siam a ni satliah mai lo tih sawiin Governor chuan, ""Ram khua leh tui/vantlang nun siamthara a lo awm theih nana hmasawnna rahbi an lo sial a ni zawk a ni. Chung hma an lo lakna chu vawiin thleng hian kan chhawr ṭangkai hle,"" a ti a, kan hnathawh, kan thil tum leh kan hmalakna engkimah kan ram danpui chu min kaihruaitu rinawm a nih chhoh zel thu a sawi.Governor chuan Mizoram sorkar chu kum khat chuang tluang taka a kal tawh thu sawiin, ""He hun chhung hian state intodelh leh chak zawk leh ṭhangduang ni turin kawng hrang hrangah hmalakna siam a ni. Nikum chhung khan economic growth rate/ ei leh bara ṭhanna chu 14.82% niin, India ram state dangte nen khaikhin pawhin a ṭhang chak ber pawl kan ni,"" a ti.Kum 2012-2018 chhung khan Mizoram hmasawnna chu chawhrualin 12.75% a nih thu sawiin Larsap chuan, ""Hetiang taka kal tluan hi kan la nei ngai lo a ni. Hetiang ang zela kan kal chho a nih chuan kum 10 chhung chuan retheihna um boin, state intodelh leh sum lakluh inrualkhai tak kan la ni mai ang tih ka ring nghet tlat,"" a ti a, a hlawhtlinna chu kan zavaia kan ṭanhonaah a innghah thu a sawi.Governor chuan hmasawnna chu sector hrang hrangah a innghat tih sawiin, ""Hengte hi sorkar hmalakna pui ber SEDP hnuaiah khaikhawm niin Mizoramin hmasawnna tluantling a neih theih nan hengte hi an pawimawh em em a ni. SEDP hnuaiah board 14 din a ni a, board-te hi minister, MLA leh mithiam bikte leh official-te enkawlna hnuaiah kalpui a ni,"" a ti.Larsap sawi danin, SEDP hnuaia din board-te chuan SEDP hmalakna kalpui tura ruat sorkar department 25 hmalakna an enzuiin an kaihruai dawn a ni. SEDP hnuaiah hian Nationl Bamboo Mission nen ṭangkawpin rua chi hnih - Dendrocalamus Latiflorus leh Dendrocalamus Brandisii te chu area expansion scheme-a kalpui ṭan mek a ni. Mipuite'n tui in tur thianghlim hniang hnar taka an hmuh theihnan sorkar chuan theihtawp a chhuah a, khawpui 23 kan neih zinga khawpui 15 ah tui intur thianghlim hi in tinah pek an ni, reilote chhungin a dang khaw pariatahte pawh hian in tinah tui thlianghlim pek vek beisei a ni. Thingtlang khaw hrang hrang chawm turin water supply scheme 14 siam mek a ni a, kum 2019-2020 chhung hian khaw hrang hrang 228 a chhungkaw 34,797 hnenah tui connection pek tum a ni.Kan ram chhungah hnam tenau zawk ten thlamuang tak leh hlim taka nitin khawsak an rel hi a pawimawh em em a, heng sakhua leh hnam hrang hrang te tihdan phung leh kalphung te hi kan inzahsak a pawimawhin hun harsa tak tak karah pawh an hnam leh sakhuana vawng him tura theihtawp chhuah an ni tih kan hriatpui a pawimawh a, keini ngei pawh an dinhmuna ding ṭhin kan ni tih i hre reng ang u. Industrial sector ti ṭhang turin nasa takin hma lak mek a ni a, chung zingah chuan Mizoram Handloom & Handicraft Corporation Ltd (ZOHANDCO) tuai thar turin ruahmanna kalpui mek a ni. SEDP hnuaiah Industrial Development Board din a ni a, mahni kutke a eizawnna kalpui (entrepreneurs) te kawng hrang hranga ṭanpui turin Entrepreneur Facilitation Centre pawh din a ni.Mipuiten kham khawp ei tur an hmuh chu sorkar ngaihpawimawh berte zinga mi a ni. Public Distribution System ṭhat avangin state chhung khawiah mah PDS kaltlanga ei tur supply khawpkham lo sawi tur a awm lo. LPG cylinder kan mamawh ang tawk suply a nih theih nan hmalak mek a ni a, hemi kaihhnawih hian Bairabiah LPG Bottling Plant siam hna ṭan ṭep a ni.Governor hian nikuma President's Police Medal for Distinguished Service dawngtu mi pahnih, Police Medal for Meritourious Service dawngtu mi pahnih leh Governor's Medal dawngtu mi pathum hnenah lawmman a hlan a ni.Lammuala Republic Day lawmnaah hian parade contingent 30 an tel a, commander chu 5th IR asst. commandant CS Lalrinzuala niin, second commander chu CID (Crime) dy. SP C Lalmalsawma. Parade contingent-te chu armed contingent pariat, unarmed contingent pali, school contingent 14 leh pipe band pali an ni.Republic Day lawmnaah hian chief minister Zoramthanga, Assembly speaker Lalrinliana Sailo, minister te, MLA-te leh sorkar leh sipai hotu eng emaw zat leh zirlai ṭhahnem tak an tel. |
tualchhung | Coronavirus laka invennaa Mizorama screening point hrang hrangah nimin tlai dar 5 thleng khan mi 62,934 en an ni tawh. Rinhlelh mi 58-te throat swab sample endik turin phai lama thawn a ni tawh a, Covid-19 kai belh an awm lo. Sorkar thuchhuah tarlan danin, sample thawn 58 zinga 56 chu result hriat a ni tawh a, result pahnih nghah mek a ni. Covid-19 vei vanga State Referral Hospital ICU-a enkawl mek chu a dinhmun a la ngai rih thu, ZMC Bulletin chuan a tarlang. SFH-ZMC Covid-19 bull etin nimin tlaia tihchhuah in a tarlan danin, Covid-19 veia rinhlelh damdawi-ina enkawl mek zingah ngaihtuahawm an awm lo. |
tualchhung | India leh Sri Lanka chuan zanin 7:00 hian Maharashtra Cricket Association Stadium-ah T20 series match thum an khelh tura a tawpna ber an khel dawn.T20 match hmasa ber hi Guwahati-a khelh tur ni mah se khelmual a hnawn avangin khelh theih a ni lo. Match hnihnaah hian India-in wicket sarihin hnehna an chang.Sri Lanka hian 142/9 an siam a, over 17.3 lekah India hian run 144/3 siamin target an umpha. Men in Blue tan Virat Kohli chuan thi loin run 30 a siam a, top order dang KL Rahul (45), Shikhar Dhawan (32) leh Shreyas Iyer (34) te an che ṭha bawk.Lions tan series lak theih ni tawh lo mah se hnehna an chang chuan 1-1 in series a tawp thei a. India tan series la turin chak ngei a ṭul tihna a ni. |
tualchhung | Stationery dawr hawn theihZirlai online examination nei tur te leh zirlai dang ten stationery mamawh an lei theih nan Mizoram Sawrkar chuan dawr hawn theihte zingah Stationery dawr a telh leh a. Stationery dawrte hi 25.05.2021, Thawhlehni leh 28.05.2021, Zirtawpni zing dar 5:00 atanga tlai dar 5:00 thleng LLTF/VLTF te hriatpuina-in hawn theih a ni ang. Heng dawrah te hian ‘Covid Appropriate Behaviour’ (CAB) leh Social Distancing uluk taka vawn tur a ni. Heng dawra thil lei turte chuan anmahni LLTF/VLTF te phalna an lak a ngai a ni.MZU Forum-in tanpuiNimin khan Mizoram Unversity Mizo Zirtirtu Forum te chuan Covid-19 thawhhnihnaa harsatna tawkte tana an pawisa thawhkhawm chu Veng 8 – Tanhril, Hunthar, Edenthar, Muanna Veng, Maubawk, Lawipu, Bethlehem Veng leh Bethlehem Vengthlang LLTF hnenah Rs 25,000/- theuhvin an hlan. Mizo Zirtirtu Forum hi MZU-a department hrang hrang Mizo Zirtirtu intel khawm pawl a ni.Duhoma’n a bial fangThawtanni khan Serchhip bialtu Lalduhoma’n a bial a fang a, VLTF te an duty-na hmunah tlawhin, mamawh leh puih an ngaihnate a hnena thlen thin turin a hrilh. Duhoma hian a bial tan hian hri kai phurhna motor hman man, thla khatah Rs 30000 a tum a, Mat phai Chamdur zau-a link road laih nan Rs 150000 a tumsak bawk.Govt. Kolasib College N.S.S. Unit-ten tanpuina peGovernment Kolasib College Principal Dr C Lalmuankima leh N.S.S. Programme Officers te chuan May ni 21 khan Rengtekawn VLTF hnenah ?anpuina an hlan a. May ni 22 khan Kolasib district chhunga Covid-19 hri avanga in 106-a Home Quarantine kalpuina khua Bairabi South leh Bairabi North-a harsatna tawk mekte ?anpui nan eitur chi hrang hrang VLTF te kut ah an hlan bawk a. Inkharkhip chhunga chhawmdawl ngaite tanpui nan Alu bag 5, Tel case 5, Artui case 5, Dal bag 3, Purunsen bag 3 an pe bawk.Councillor-in tanpuiAMC ward III councillor C Lalchhandami chuan Thawhtanni khan a bial chhung veng pangaa taxi stand pakuaa ding thin taxi khalhtu 122 velte chhawmdawlin Rs 30,500 a hlan. Inkharkhip vanga harsatna tawk zirlai, fee pek tur nei lo leh lehkhabu leina tur nei lo tan veng pangaah LLTF kutah Rs. 25,000/- a hlan bakah, Covid-19 vanga dam lo leh harsatna tawk chhungkaw engemaw zat hnenah pawisa fai a sem bawk.Jampui Zofate’n Myanmar-a Zofate puiJampui tlang dunga Zofate’n Myanmar atanga Mizorama raltlante tanpui nan sum an thawhkhawm a, MZP chuan heng sum hmang hian damdawi leh mamawh dangte leiin, Myanmar Mindat leh a chhehvela nunau mangang leh harsatna tawkte tan an hlan. “MZP chuan Mizoram dung leh vanga miten kan unaute theih ang anga an chhawmdawl a hmuhin Mizoram mipuite chungah thinlung takin lawmthu a sawi a. MZP chu Myanmar-a kan thisen zawmpui unaute tan a tawp thlengin a ding zel dawn a, he harsatna an tawh mek hi kan inunauna tihngheh zualna hun tha leh kan inhmangaihna kan lantirna hun dik tak a ni tih hi MZP ngaihdan a ni,” tiin MZP chuan thuchhuah an siam.Kuang peNimin khan Bawngkawn Branch Y.M.A. chuan ZMC ah Kuang pali (puitling 3 leh Naupang 1) bakah puan 10 an pe.Cyclone hlauhawm lo turah ngaiPort Blair atanga hmar thlang lamah thlipui (cyclone) a inmun mek a, hei hi hmarchhakah chuan a na vak lo turah ngaih a ni. Directorate of Science and Technology thuchhuaha a lan danin, kar hmasa lam atang khan Bay of Bengal tuipuia insiam, Cyclone Yass tia a hming an vuah chuan hmar thlang lam a pan a, Thawhtanni zing dar 8:30 vel kha Port Blair atanga hmar thlang lam km 620 velah cyclone centre hi a awm. Hmar thlang lam a pan zel a, thlipui na takah a insiam turah ngaih a ni. Chu thlipui, Cyclone Yass an tih chu West Bengal leh Odisha vel nuai tura ngaih a ni a, Mizoram leh hmarchhak state dangah chuan hlauhawm lo turah ngaih a ni. |
tualchhung | MNF party chuan nimin khan Mizo Hnam Runah Exodus Day leh a pisa kumin atana khârna inkhawm an buatsaih a; MNF president Zoramthanga chuan, anmahni beitu tam ber chu MNF-ah an la luh zel tur thu a sawi.Zoramthanga chuan, December 16, 1971-ah India sorkarin a beihnaah Pakistan a ṭan zawh loh thu sawiin, ""Dhaka chu a fall (tlu) ta a ni. Khatih lai khan Pu Denga hoin khawiah nge kan tlan chhuah ang kan ti a, kan mangang lutuk chu kan ṭawngṭai a ni. Tuipui hual velna lo chu tlan chhuahna tur a awm lo. Chittagong lam India sipai kan tihthimrim lohna kawngah kal ṭha kan ti a, kan ṭawngṭai zawh rualin Faruah lui, Tatkawng lui lamah Pakistan Major a lo kal a, kalna tur min rawn kawhhmuh a, chumi lamah chuan lawng awm ang angin kan chhuak thei ta a ni,"" a ti.MNF President chuan, inkahna vawi hnih tan tlangin an sut kuak zel thu sawiin, ""Anni sipai nuai chuang an man laiin, keini zawng kan him pial a, kan tan chuan Tuipui sen kan kân ang a ni. Thil mak chunga thilmak chherchhuan niin, Pathian chuan 'Pathian leh kan ram tan' titute chu min hruai chhuak a ni. Hruai chhuah kan nih chhan kha kan thuthlungpui a mit lohna turin Pathianin min hruai chhuak a ni,"" a ti a; hnam movement chuan harsatna hrang hrang a sut tlang thu a sawi.Chhung lamahte indonate a awm ṭhin thu sawiin Zoramthanga chuan, ""Kan paltlang zel a, kawng chanveah Pathian hian min kalsan lo ang. Arsi hi a eng zual zel ang a, kan inthlan leh hunah pawh tuna MLA 27 ai hian MLA kan neih tam ka ring. Min beitute hian Mizo nationalism hmanga min beih an tum a, ram hmangaih lo anga min chhuah an tum a, MNF ho kan chungchuanna leh sawi theih awmchhun chu kan hnam martarte thlanmual hi a ni. Vawiina min beitu tam ber pawh MNF-ah an la rawn lut zel dawn,"" a ti.MNF senior vice president Tawnluia pawhin thu sawiin, ""Hun harsa leh khirhkhân zawng zawng paltlanga min hruai chhuaktu Lalpa hian engtik níah emaw chuan Zo fate hi min la hlangkai ang. Engkima Lalpa hming lam zel hi kan kal leh zelna tur atan ka inchah duh. Ṭhenkhat chuan ropuina leh hausaknate an ngainá a, hausakna a nih dawn phawt chuan nationalism engahmah an ngai lo,"" a ti a; MNF mawina ber chu nationalism thinlung a nih thu a sawi.Inkhawm hi MNF vice president Vanlalzawma'n a kaihruai a, martarte sûnna hun an hmang a ni. Mizo Hnam Run chu January 30, 2020 ah hawn leh a ni ang. |
tualchhung | Mizoram Pradesh Youth Congress Committee chuan Thawhtanni khan Mamit Police Station tlawhin Er. Lalzirliana, MLA ten dan kalha sangha an man nia hriat chungchanga FIR thehluh kal zel dan zawtin an bawhzui a. Officer -in- charge Freddy Lalramthara’n a lo dawngsawng a ni.Congress |halai vice president F. Lalhmangaiha chuan “Congress sawrkar laia police tha tak tak leh rintlak tak takte kha kan police-te hi an la nih tho avangin an ni hmalakna hnuaiah mi thiltitheite leh mi nawlpuiten dan hnuaiah rorelna dik tak kan chan tlan kan beisei a. Chumi ang chuan kan police-ten hma an lak kan beisei,” a ti. He FIR thehluh hi a zuzi mai lohna turin Congress |halai chuan an bawhzui reng dawn tih a sawi a ni.He thil chungchangah hian social activist Vanramchhuangi, Aizawl chuan Mamit Police Sation-ah FIR a thehlut a, FIR thehluha a lan dan chuan, dan bawhchhiatna awm nia sawi hi November 21, 2020-a thleng a ni a. FIR hi December 9, 2020-a thehluh a ni.Mamit OC-in amah hmutu Congress |halai hruaitute a lo hrilh an thuchhuaha an tarlan danin, police-ten FIR bawhzui kawngah a tul ang an ti vek a. Witness an neih ten a bomb lo an ti vek a, pakhat chiahin a bomb a ti, niin a sawi. ‘Lawng kha pahnih an hmang a, a bomb titu khan a hmu si lo a, pali zinga pakhat chiah kha kan innghahna ber a ni ta a, khami statement atangin chargesheet kan siam a ngai dawn a ni,” tiin a lo hrilh bawk. Phaizau NGO-te hnena Er. Lalzirliana ten cheng sing khat an pe nia sawi pawh, Mamit OC chuan hei hi an zawtfiah a, dan bawhchhiat vanga pawisa chawi nia an hrilh thu a sawi a ni, Congress |halai hian an ti.Mamit OC chuan ‘arrest’ hi ‘evidence’ tha tak a awm loh chuan a tul rih lo tih lo hrilhin, he FIR bawhzuina hi an vawm ral mai mai lo tih a lo hrilh thu an sawi bawk. |
tualchhung | Covid-19 hri leng laka himna atan Kolasib district magistrate chuan Phaisen leh Saiphai check gate atanga Mizorama luh tumte tan gate hawn hun a siam.Phaisen check gate hi kartin Thawtanni atanga Inrinni, chawhma dar 10.00 atanga tlai dar 6.00 thleng hawn a ni anga, Pathianni khar a ni ang. Saiphai check gate hi kartin Thawhlehni leh Zirtawpni inkar, zing dar 8.00 atanga tlai dar 4.00 thleng hawn a ni ang a, Thawhtanni, Nilaini, Ningani, Inrinni leh Pathianni an khar ang.Heng hmun pahnihah hian gate hawn hun chhungin Covid screening leh endikna neih a ni anga, emergency-a gate hawn hun ni loa luh ngai an awm a nih chuan, CMO zonal magistrate – Phaisen leh Police lam inrawn tlangin ruahmanna an siam ang.Screening point-a Covid-19 negative chauh leh dan anga ILP ngai chi an nih chuan, ILP nung (valid) nei chauh luhtir tur a ni.Phaisen bik hi gate hawn hunchhung ni loah passenger phur lirthei luh phal a ni lo a, essential commodities phurte erawh luh phal a ni a, post commander Phaisen IR BOP remruatnain IR duty-ten an lo chhinchhiah thin dawn a ni.Phaisen check gate hi he thupek chhuah atanga hman tan tur a ni a, Saiphai check gate chu 2021 May 3 atanga hman tan tur a ni. |
tualchhung | Lawngtlai district-ah Covid-19 hri danna dose hnih la zo tawh health care worker 473 an awm a, lak hmabak la neite chu March 5 atangin pek tan leh an ni dawn.Thawhlehni khan Lawngtlai District Task Force Immunisation (DTFI) chu an chairman, district bawrhsap Dr Andrew H. Vanlaldika hoin an thukhawm a. Lawngtlai district-a Covid-19 hri danna pek mek chungchang leh hmalak zel dan tur an sawi ho.Thutkhawma report danin, Covid-19 hri danna hi kumin January 19 khan Lawngtlai district-a healthcare worker – doctor, nurse, health worker, ASHA leh anganwadi worker & helper-te hnenah pek tan niin, a thawh khatna (1st dose) hi mi 700-in an la. February 17 atangin healthcare worker-te 2nd dose leh frontline worker-te 1st dose pek chhuah ve leh niin, healthcare worker 2nd dose la mi 473 leh frontline worker 1st dose la mi 117 an awm a, a hmasaa la hman lo healthcare worker 1st dose la mi 18 an awm belh bawk.Heti hian Lawngtlai district-ah healthcare worker zinga hri danna an lak tur zat (vawi hnih) la kim tawh mi 473, vawi khat chauh la la mi 245 leh frontline worker zinga 1st dose la mi 117 an awm a ni.Thawktute ruahman dan chuan, hri danna hi March 5 atangin pek chhunzawm leh tur a ni a. Frontline worker hri danna pek hmabak la awm (VLTF leh force lam) te bakah kum 60 chunglam hri danna la duh te, kum 45 leh kum 59 inkar natna khirhkhan bik (zunthlum leh thisen sang adt.) nei ang chi hnenah hri danna hi pek leh tur a ni dawn a. Bungtlang ‘S’ leh Vaseitlang-ah March 5 &6; Parva, Zorinpui leh Tuithumhnar-ah March 9 & 10; Lawngtlai-ah March 8, 9&10-ah te pek chhunzawm a ni ang. |
tualchhung | Vanglaini palaiin nimina ramri dep khaw hrang hranga khawtlang hruaitu a biakte chuan, state páwn aṭanga Mizorama luh tum an la awm ṭhin thu an sawi rualin, Mizoram aṭanga state páwna chhuah tum an tlem tawh thu an sawi.Vairengte aṭanga Vanglaini thu dawn danin, ruihhlo zawnga state páwna kal tum an la awm zeuh zeuh a, mahse, tun hma angin an tam tawh lo.Inkhârkhip puan tirh lam khan Vairengte khaw mi ruihhlo zawnga state pawna kal tum an tam ṭhin a, chung mite chu Golgotha home-ah dah zel an ni a; tunah chuan state páwna ruihhlo zawn tum zingah Vairengte khaw mi an awm meuh tawh lo.Mizoram páwn aṭanga Mizorama luh tum an tam tawh lo a, luh tumte chuan pumpelhte an zawh vak loh avangin dan a harsa lutuk lo. Mizorama luh tum an tlem telh telh a; chutih rualin, ruihhlo zawn tumte erawh chu duty-te mut hunte an chàn ṭhin avangin vên sèn an harsa deuh.Bairabi aṭanga Vanglaini thu dawn danin, state páwn aṭanga Mizorama luh tum zingah ramri hnaih deuha mi hnathawh chhuanlama luh tum an awm ṭhin. Mizorama luh tumte chu hawtir zel an ni a, luh tum an tlahniam ve zel a ni.Ruihhlo zawnga state páwna kal tum erawh an tlem tawh hle a, ruihhlo ngai nia hriatte chu quarantine centre-ah dah an ni. Chutih rualin, quarantine centre-a dah hmaih tlem azawng ruihhlo zawnga kal tum an awm ṭhin bawk.Bairabi khawtlang hruaitute chuan, an khaw paltlang tur bungraw phurte chu an tlangtir tawh mai lo tih sawiin, ""Bungruaah Covid-19 a kai palh theih avangin kan remhriat danin April 21 aṭang khan khaw dáiah darkar 48 kan awmtir phawt ṭhin,"" an ti a; anmahniin kai lo mah se, an Mizo mipuite'n an kai palh an hlauh vanga ti an nih thu an sawi.Kanhmun khawtlang hruaitute chuan, ruihhlo zawnga state páwna kal tum an la awm zeuh zeuh thu Vanglaini palai zawhna chhángin an sawi a, ""Khaw awm danin a zir loh avangin duty awm loh laite an châng a, inkoh khawm leh rum rum a ngaih chángte a awm,"" an ti.Kanhmun khawtlang hruaitute sawi danin, mi pangngai zingah chuan state páwn aṭanga Mizorama luh tum an awm meuh lo a, vèn ngai ber chu chawhmeh zawng tura Mizorama kal tum Bru-te an ni.Zawlnuam khawtlang hruaitute chuan, Mizoram aṭanga state páwna kal tum leh state páwn aṭanga Mizorama luh tum an awm meuh tawh loh thu an sawi a, ""Inthlahdah chi erawh a la ni chuang lo, darkar 24 chhung duty kan la awm reng,"" an ti. |
tualchhung | Mizoram Pradesh Youth Congress Committee (MPYCC) leh ZPM party ṭhalaite chuan thuchhuah siamin, International Hockey Federation (FIH)-in khawvela hmeichhe hockey player chhuak thar beiseiawm ber '2019 FIH Women's Rising Star of the Year' atan Lalremsiami, Kolasib an thlang chu ropui an tih thu leh Lalremsiami an chhuan thu an tarlang.MPYCC chuan, ""Mizo nula, India ram hmeichhe infiammite zinga he chawimawina dawng hmasa ber a ni hi chhuanawm kan ti a, a kal zelna turah duhsakna kan hlan a ni,"" an ti. Congress sorkar laia Sports minister Zodintluanga hmalakna zarah Mizoram infiammite tan district tinah infiamna hmunhma ṭhahnem tak din a ni tih sawiin, ""Sport hmasawnna ruhrel neih ṭhat chhawr thiama infiammite'n theihtawp chhuaha ṭan la a, khawvel tukverha Zo fate min dah chhuahpui ta mawlh mawlh hi lawmawm kan ti tak zet a ni,"" an ti.ZPM ṭhalai chuan, Lalremsiami an chhuan thu sawiin, ""A kal zelna turah Pathianin awmpui se la, duhsakna sang ber kan hlan a ni,"" an ti a; FIH Rising Star of the Year a dawn chungchangah Lalremsiami’n, 'He chawimawina hi keima dawn a ni lo a, Mizo mipui dawn a ni,' tia a sawi chu ropui an tih thu leh, Mizo nula, harsatna tam tak paltlanga dinhmun sang taka hruai thlengtu Pathian chungah an lawm thu an tarlang bawk. |
tualchhung | Aizawl leh hmun danga tui harsatna leh lui tui kangchat mekah a tul anga emergency water supply bawhzui turin hma lak belh a ni ang tih PHE minister Tawnluia chuan a sawi.Public Health Engineering changtu deputy chief minister Tawnluia ho hian Ningani khan department hotuten video conference kaltlangin tunhnaia tui harsatna chungchangah thutkhawm a ni a. District hrang hranga tui dinhmun leh harsatna an neihte ngaihthlak a ni.Deputy chief minister chuan tun dinhmun report atangin hmalak dan tur tul duan a nih tur thu a sawi a. “Tui kang avangin thingtlang leh khawpuiah harsatna kan tawk mek a, khawkheng vangin harsatna tamtak kan neih karah nidanga chhuak ngai lo kangmeite chhuakin, leilung hausakna kan chan nasa a. Sawrkara a mawhphurtu department hian theihtawp a chhuah chungin khuarelin khawkheng a rawn thlen takah chuan tui hna a lo tlem tial tial a, a then phei chu a kangchat a ni tih kan hria a, dinhmun khirh tak hi mipuite pawhin min hriatthiampui a, ngaihtuahpui pawh kan ngai viau,” a ti.Emergency water supply (EWS) pawh a tul anga bawhzui turin hma lak belh a ni dawn tih a sawi.Aizawlah thal laiin mipuiin tui an harsa a ni tih hriat a nih rualin, a, he dinhmun hi engvanga thleng nge tih chhuichianna report chu he thutkhawmah hian sawi a ni a. Nikum Krismas vuakvet chho atanga power supply-a an buaina leh diesel engine hmanga tui pump a chak theih loh dan te, kawlphetha lakna atana an rin Luangmual transformer hun rei tak chhung chhia in harsatna a thlen chhoh leh dan te, thal tui tlemin a zui leh tak zel dangte sawi a ni.Greater Aizawl Water Supply Scheme Phase-I lakna, bawlhhlawh leh leivung avanga lak hleihtheih loh, Serluia tui chu April 28 khan teh a ni a, litre maktaduai 1.8 chauh a ni a, pump turin eng tham mah a ni lo a, tui tling tur pawh a awm mang lo tih sawi a ni. Phase II lamah tui dawtna pathum hman a nihin a pump-na hi a kam thla tial tial a, ruah a sur a, tui hna a pung chho a nih loh chuan Phase II double pumping leh Phase I single pumping tih loh chu Tlawng lui hian tun dinhmunah tui pump tur a pe thei rih lo tih department hotute chuan an sawi a ni. |
tualchhung | Naupang Chawchhun (Mid-day Meal) pek chungchanga India rama thuneitu sang, Programme Approval Board, Anita Karwal, Secretary, Ministry of Education, Govt. of India kaihhruaia Online hmanga May ni 18-a meeting neihah, Midday Meal atana sum ruahman cheng nuai 2161.37 chu pawm a ni.Online meeting-ah hian Mizoram atangin Dr.Lalzirmawia Chhangte IAS, Special Secretary, School Education Department bakah James Lalrinchhana MCS, Director, School Education leh Officer dangte an tel.Meeting-ah hian kum 2021-2022 chhunga sum mamawh tur leh duhfai mamawh zat turte chhawpchhuah a ni a. Sawrkar enkawl school-a inziaklut Primary School naupang 91,859 leh Middle School naupang 41,949 te chuan kum 2021-2022 chhungin a thlawnin Mid-Day Meal an dawng leh thei dawn a. Sum mamawh chhawpchhuah cheng nuai 2161.37 chu pawm a ni a, Buhfai quintal 32,215 pawh naupangte Chawchhun atan pawm a ni bawk.Kum 2020-21 chhung khan hripui avanga school khar a ni chung pawhin naupang 1,34,778 hnenah a thlawnin buhfai leh chawhmehte sem reng a ni a, hei hi kalpui zel tur a ni.Kum 2021-22 atang hian Mamit District huamchhungah buhfai tha mi (Fortified Rice) chu Sawrkar Schoola inziaklut naupangte hnenah Mid-Day Meal Scheme kaltlanga sem a ni dawn a, hei hi a taka kalpui thuai tum a ni. |
tualchhung | Aizawl Municipal Corporation (AMC) chuan kum 2018-19 chhungin Property Tax aṭangin cheng nuai 286 an hmu. Property tax hi October 2016 aṭangin khawn ṭan a ni a, Aizawl khawpuia local council 83 chhungah khawn tura tih a ni.AMC-a system administrator K Vanlalruata chuan, Property Tax chu mipuiin an pek ṭhat thu sawiin, ""A tirah khan mipuiin an hrethiam lo deuh a, kan buai thei khawp mai. Mahse, tunah chuan buaina em em kan nei tawh lo a, complaint sawi tham a awm lo,"" a ti.K Vanlalruata sawi danin, kum 2019-20 sorkar kum kal lai mekah Aizawla local council 77-te'n AMC-ah Property Tax Rs. 2,76,97,460 an chhûng lut tawh a, local council parukin an la chhung lut lo. Property Tax chu chhûn luh kim a nih chuan kum 2018-19 chhunga an hmuh zat an khûm an inring.Property Tax hi mimal leh sorkar in (building)-ah a hlutna chhûtin (unit area value system) khawn a ni a, sorkar laipui building-ah chuan khawn a ni lo.K Vanlalruata chuan, thawktu an indaih loh thu sawiin, ""Tunah hian officer pakhat leh LDC pakhat thawk pangngai kan awm a, a bak chu casual worker (daily) an ni,"" a ti a; ni khatah in sak thar 20-30 vel chauh an teh hman ṭhin thu a sawi. Property Tax hmuh danKumHmuh zat2015-16Rs. 1,14,18,1702016-17Rs. 2,20,02,5162017-18Rs. 2,75,52,7992018-19Rs. 2,86,00,0002019-20Rs. 2,76,97,460(La hmu kim lo) |
tualchhung | Council of ministers-in General Administration Department-a Secretariat Administration Department chhunluh a pawm chu Mizoram larsap chuan pawmpui felin, GAD hnuaia wing pakhat – ‘Secretariat Administration Wing’ tih a ni tawh ang.2021 April 19-a General Administration Department thuchhuak chuan, Secretariat Administration Department nena chhunfin a nih tak thu leh Secretariat Administration Wing (SAW) tia thlak a nih tak tur thu hi a tarlang a. Hetihrual hian GAD-a chhunluh a nih hmaa SAD inrelbawlna hrang ang zawng zawng chu a hrang zelin a la kal zui dawn tih a tarlang.Hetianga department chhunfin a nih takah chuan anmahni chhunga inrelbawlna leh a kalphung tur te, Mizoram (Allocation of Business Rules) 2019 leh a dangte chu ennawn a, la siamrem chhoh zel tur a ni tih tarlan a ni bawk. |
tualchhung | Mizoram aṭanga kumina Padma Shri award dawng tura thlan prominent journalist Lalbiakthanga Pachuau, Chanmari, Aizawl chu Governor PS Shreedharan Pillai-a'n a sawm angin February 1, Inrinni khan Raj Bhavan-ah a lêng a, Governor chuan thingpui nen a hlawhtlinna a lo lawmpui a, lawmpuina thuziak leh pawisa a lo hlân.Governor chuan, India ram mipui vaibelchhe 134 zingah Mizoram mi pahnihin India rama vantlang mi chawimawina sang an dawng thei chu ropui a tih thu sawiin, ""Pu Lalbiakthanga Pachuau nun aṭang hian keini khua leh tuite pawhin entawn tur kan nei. A rawngbawlna hi state mipui leh India mipui tan a ni mai lo a, democracy tana rawngbawlna ropui tak a ni,"" a ti a; a hnathawh ṭhat chu Mizoram mipui leh a thawhpui chanchinbumite zawng zawng tan inchhuanna tham a nih thu a sawi.Labiakthanga Pachuau pawhin thu sawiin, a lawmman dawn chungchangah Pathian leh mipuite hnenah lawmthu a sawi tih a sawi lang a, ""He chawimawina ka dawn theihnaah hian ka thawhpui chanchinbumite zawng zawng phungbawmna leh kaihruainaah te, Association of Voluntary Blood Donation (AVBD), Mizoram leh Mizoram Social Defence Council ten min puihnaahte ka lawm tak zet a ni,"" a ti.Padma Shri award hi Lalbiakthanga Pachuau hian literature, education-journalism huangah a dawng a ni. Amah hi British India Army-ah a ṭang ṭhin a, sipai a ṭan chhungin award eng emaw zat a dawng. Sipai aṭanga a chawlh hnu kum 1953 aṭangin ni tin chhuak chanchinbu Zoram Tlangau a chhuah a, Mizoram Journalists' Association (MJA) General Headquarters-ah president ṭum thum a ni tawh.Mizoram sorkar leh MJA ṭangkawp chuan Lalbiakthanga Pachuau hi kum 2018 khan 'India’s oldest working journalist' atan an puang a, tunah hian Zoram Tlangau editor a la ni mek. Association for Voluntary Blood Donation (AVDB) dintute zingah a tel a, kum 2001 aṭanga 2010 thleng general secretary a ni a, kum 2010 aṭanga 2014 chhung president a ni bawk.Padma Shri award hi India khua leh tui mi chhuanawm leh hnathawk ṭha chungchuangte chawimawina sang ber zinga mi a ni a; Bharat Ratna, Padma Vibhushan leh Padma Bhushan tih lohah chuan ngaihhlut ber a ni. Lalbiakthanga Pachuau hian Padma Shri hi kuminah India President Ram Nath Kovind hnen aṭangin a dawng dawn a ni. |
tualchhung | Sawrkar laipuiin Myanmar raltlante thawnkir tura an tih chu thawnlet an nih lohna turin na takin lehkha a thawnlet tih chief minister Zoramthanga chuan a sawi.MNF president ni bawk Zoramthanga hian Zirtawpni khan Lungleiah Mizo Hnam Run a hawng a. Khawchhak lam unaute kan rama raltlana an lo luh chuan kan tuamhlawm dawn tih a sawi tawh thu sawiin, “Sawrkar laipuiin ‘thawnlet rawh u’ an lo tih pawh chhangletin, nimin khan na takin sawrkar laipui pawh lehkha ka thawn a. Kan inneih pawlh a, kan unaute an ni a, kan thawnlet thei lo; an lo luh chuan ei tur leh chenna kan ngaihtuahsak dawn a ni. Khawvelin China an huat lai taka Myanmar mipui, raltlante in phatsan mai chuan nakinah dem in hlawh mai ang, ka ti hial a ni,” a ti.Inthlanna apiangah MNF-in majority la in MLA, MP, VC, LC, AMC leh District Council-ah chakna an la tih a sawi. “Varparh arsi chu a engzual zel a ni tih kha a thleng mek a ni,” a ti. MNF chu hnam thinlunga innghat, Pathian leh kan ram tan tih thupuia neitu an ni, tiin, “Chunglam khian ram hnukchhuak turin tui anga nghet lo a duh lo. Mi nghet, rintlak party hi sawrkar siam turin a duh. Mite pawhin an entawn sawrkar dinchhuak turin kan thawk dawn a ni,” a ti.Covid dona kawnga kohhran leh NGO inpeknate, a thlawn vekin ramriah Mizo tlangval task force-te an duty tih a han hrilh chuan, Prime minister leh Home minister-ten ‘Mizote chuan eng pawh an tithei ang’ tiin min chung en phah hial tiin Zoram-thanga hian a sawi bawk.Lunglei Hnam Run a hawn hnu hian chief minister hian Zobawka Residential Sports School sakna tur lungphum a phum nghal a ni.March ni 18 khan chief minister Zoramthanga’n Election Commission of India (ECI) hnenah lehkha a thawn a, Serchhip bial inthlan ni leh vote chhiar nite sawn turin a ngen.Serchhip bial by-election hi April ni 17-a neih tur leh May ni 2-a vote chhiar turin ECI hian a rel a, chutiang chuan an puang fel tawh. April ni 17 hi Inrinni a ni a, May ni 2 hi Chawlhni a ni.Chief minister chuan Inrinni leh Chawlhni hi Mizorama Kristiante ni pawimawh a nih avangin, a hun hi sawn turin ECI hi a ngen a ni.Inrinni chu Seventh Day Adventist te ni serh a nih thu leh Mizoramah mi engemaw zat an awm thu, Serchhip bialah pawh engemaw zat an awm thu te a sawi a, Chawlhni chu Kristian pawl dangte ni serh a nih thu sawiin, vote thlak ni leh vote chhiar ni chu sawn turin a ngen a ni. |
tualchhung | Mizorama Covid-19 hri kai hmuh thar tam zawk chu state dang atanga rawn kailut an ni a. Hri kai enkawl mek pawhin san lam pan leh hret hretin enkawl lai 23 an awm.March 25 khan sample 719 endik a ni a, Covid kai mi 6 hmuh an ni. Pakhat hi BSF mi, hri kai hmuhchhuah tawh lak atanga kaichhawng thei nia hriat avanga khunghran mek lai niin, a taksaah natna langchhuak lo a ni.Pafa, kumin March 12-a Delhi atanga lo haw, an rawn haw hlima sample endiknaa hri an kai lo nia hmuh, a hnua symptom neih avanga Aizawla private hospital pakhata inendik, hri an kai tih hmuhchhuah ve ve an awm a. Guwahati atanga thlawhnaa rawn haw, Lengpui Airport Screening Point-a an lo endiknaa hri kai tih hmuhchhuah pathum an awm bawk a, symptom nei lo vek an ni.Mizoramah Covid-19 kai leh kai loh laboratory-a sample endik tawh mi 249029 an awm a, heng zinga 4460 (1.79%) chuan hri an kai tih hmuhchhuah niin, enkawl dam tawh 4426 (99.24%) an awm. Covid kai hmuhchhuah zingah he hri kaihhnawiha thi 11 (0.25%) an awm tawh a, enkawl mek 23 awmin, hri kai hmuhchhuah tawh atangin zaah 0.51 an ni. |
tualchhung | PC party president Lalhmangaiha Sailo chuan tui harsatna sutkian nan Tlawng ni lo lui dang lak a ngai, a ti.Thawhtanni khan PC party office bearer-te an thu a, an president chuan Aizawl khawpui leh a chhehvela tui harsatna chungchang sawiin, “Tui harsatna sukiang turin Tlawng ni lo lui dang lak a ngai,” a ti.Aizawl khawpuiin tui harsatna a tawk chu pawi a tih thu a sawi a, “Kum tina hetianga harsatna kan tawh ziah tireh tur chuan Tlawng ni lo lui dang kan lak a ngai a,” tiin, PC party-in hemi atana hmalak a tum dan te a sawi. “Tuna Aizawl khawpui châwm tura Tlawng lui atang veka kan tui laka innghat hian harsatna a thlen tam tial tial a. Lui dang kan lak a ngai a. Chu mai ni lovin, tui tam laia tui dah khâwl zawnga hma kan lak a ngai a ni,” a ti.Senior vice president Vanlalruata pawhin thu a sawi a, “April 17, 2021-a Serchhip Assembly Constituency by-election neih turah PC party chuan Serchhip bial mipuite hmakhua kan ngaihtuah lian ber dawn a. Serchhip bial chhunga khaw hrang hrangte hmasawnna leh mipui mimirte hamthatna tur kawng thui tak PC party chuan kan sial dawn a. Serchhip bial mipuite leh a bikin PC Party mite lo inbuatsaih theuh turin ka ngen a ni,” a ti. |
tualchhung | Lunglei District Task Force Committee on Covid-19 chu Nilaini khan an chairman V Lalsangliana, bawrhsap hoin Lunglei DC conference hall-ah an ṭhu a, Covid-19 vanga inkhârkhip kalpui dan an sawiho. Khung hran mi 11 an la awm mek tih an tarlang. V Lalsangliana chuan, inkharkhip kalpui tawh chinah Lunglei district hmalakna tluang taka a kal zel thu a sawi. Lunglei chief medical offi cer Dr Thani Pachuau sawi danin, Lunglei district-ah mahni ina inkhung hrang (home quarantine) mi paruk leh sorkar siam quarantine centre-ah mi panga an awm mek a; mi 737-in quarantine period an tlingtla tawh a ni. Lunglei district-ah hian local task force 129 an awm a, chu'ngte chu khua/veng 113 leh sub-village 16-a mite an ni a, sorkar aṭangin Rs. 5,000 ṭheuh an dawng. CM Relief Fund aṭangin Lunglei district-in Covid-19 do nan Rs. 25,18,000 a dawng a, sem chhuah thuai tum a ni. |
tualchhung | Transport minister TJ Lalnuntluanga kaihhruaiin Inrinni khan Mizoram páwn aṭanga mamawh phurh luh dan turah inràwnkhawmna neih a ni a; Chief Secretary, Task Group on Transport Committee, Home department leh FCSCA department hotute bakah, Mizoram Truck Drivers’ Association leh Mizoram Truck Owners’ Association hruaitute an tel. TJ Lalnuntluanga chuan, inthlahdah loa theihtawp chhuaha fi mkhur zual a ngaih thu sawiin, ""Mizoram mamawh ei tur leh bungrua chi hrang hrang kan lak luh reng a ngaih avangin him taka kan kalpui dan tur ngaihtuah a ngai a ni,"" a ti a; Mizoram mamawh phur luttu te, damdawi lam hnathawk te, police leh task forcete thawhrimna chu chhuanawm a tih thu a sawi. Chief secretary Lalnunmawia Chuaungo chuan, inkhârkhip thlahdul emaw, hlih emaw hun tur hriat a nih loh avangin fi mkhur reng a ṭul thu a sawi a, ""Tunah hian kan him thawkhat tawh angin inhre mah ila, kan chhehvelah hri vei an pun zel avangin kan fi mkhur a ngai em em a, tuna a lan dan chuan state páwn lam aṭanga rawn lutte aṭangin kai theihna chance a awm a ni,"" a ti. Inrawnkhawmnaah hian, Transport departmentin Mizorama bungraw phurh luh chungchanga inkaihhruaina tur 'Standard Operation Procedure (SOP)' a ruahman te, driver leh handyman-te an him theih dan turte sawiho a ni a; sawihona aṭangin sorkar chuan SOP mumal tak duan a tum a ni. |
tualchhung | State budget-a sawrkar kum kal laia sum indaih lohna phuhrukna tur ruahmanna – supplementary demand for grants-a telh a tam poh leh sawrkar laipui atangin sum hnuhchhuah tur a tam zawk tih chief minister Zoramthanga chuan a sawi.Assembly Budget Session neih meka February 26-a Private Members’ Resolution sawihonaah finance changtu chief minister hian, Sports department-in central atanga sum a hnuhchhuah tam chungchang sawina chhangin, MNF sawrkar hnu ah Sports & Youth Services Department atangin central-ah cheng nuai sing 6 chuang hnuhchhuah nia sawi chu state budget-a tel lo, matching share an pek tur, central-in a rawn pek a ni tih a sawi.Mizoram state budget-a an dah ve chu untied fund leh SEDP ah te an dahkhawm a, hei hi chu a chi tur chauh a ni tih sawiin, “Fund tam zawk kan pawhchhuah theih nana matching share tur a ni. Sports department tan budget-ah sum dah tlem min ti a, tunah a tam an ti leh em em a, hei hi a ni central-ah pawisa a tam ka tih thin chu,” a ti. Hnuhchhuah zat tur hriat lawk a nih loh thu leh a thawk chak apiangin an hnuhchhuah tam thu a sawi.Tuna Sports & YS department tan cheng nuai sing 6 chuang sanction awm chu state budget-a tel lo, supplementary demand-a dah ngai a ni tih Zoramthanga hian a sawi. “Supplementary demand-a telh a tam poh leh budget-a kan pass loh kan hnuhchhuah a tam a, kan hnuhchhuah hi a pawng hman ngawt theih loh a, House-in a pass a ngai. Supplementary demand-a pass tur a tam hian pawisa hmang dik lo, a hman dan tur rel fel lo angah te kan inpuh lek lek a, talent tipungtu kan ni zawk. Supplementary demand-a telh tur a tam poh leh hnuhchhuah tur a tam tih a ni,” a ti.Heng sum sanction-te guidelines hman tur leh monitoring chungchang pawh a sum petu sawrkar laipuiin a siam mai dawn tih chief minister hian a sawi a. “Uluk takin an lo en a, hei hi a sanction theih e, an ti a, sanction instruction mumal tak an rawn pe. A sanction tu, a guidelines siamtu, a rawn process dan tur zawng zawng tituten tuna an rawn kalpuia hi a dik e, hetiang hian sanction theih a ni, an rawn tih chinah lungawi ila, Mizoram sawrkarah chuan a subject azirin a monitor tur leh a hnu zela enkawl tur department chuan ni ruahmanpuina in kan thliarfel mai dawn a ni,” a ti.Sports department-a sum hnuhchhuah tam sawisel chungchang pawh chhangin, a sum petu sawrkar laipuiin hmanna tur bik an rawn siamsa a nih avangin thildanga state-in a duh duha pawhpen rem lo a ni tih a sawi. Sports department-in sum a hnuhchhuah ang bawkin department dang pawhin anmahni puala hman tur chu an hnuhchhuah a ngai tih a sawi a ni. |
tualchhung | Police Contact Tracing Team report-a a lan danin, May ni 1-16 inkara chhungkaw khata a ruala positive pakhat aia tam hmuhchhuahna chhungkaw 342 an awm tawh a, heng chhungkaw 342-ah hian chhungkaw member 1,938 awmin, an zinga 1,014 chu positive an ni. Chhungkaw member zawng zawng positive awmna hi chhungkaw 44 an ni a, a zatve aia tam positive awmna chhungkaw 144 a awm.April thla chhungin positive 1,655 hmuhchhuah niin May ni 1-17 inkarah positive 2,937 hmuhchhuah a ni bawk.Aizawl khawpui chhunga hri inkaidarh zingah State pawn atanga mistiri rawn kalin mi 140 a kaidarh a, mimal ina nepnawi zuar pakhatin mi a kaidarh zat 192 chhinchhiah a awm bawk a, damlo pakhat kanna atanga inkaichhawng mi 40 an awm a, positive pakhat YMA Committee leh Pavalai inkhawm a tel atanga inkaichhawng 41 an awm bawk.May ni 1 – 16 inkara Police Contact Tracing Team report danin hmuhchuah zingah kum 10 hnuailam mi 295, kum 11 – 20 mi 409, kum 21 – 30 mi 659, kum 31 – 40 mi 574, kum 41 – 50 mi 360, kum 51 – 60 mi 249, kum 61 – 70 mi 94, kum 71 – 80 mi 45 leh kum 80 chunglam mi 17 an awm a. Positive hmuhchhuah thar zingah vaccine dose hnihna la tawh mi 8 awmin, vaccine dose khatna la tawh mi 5 an awm bawk.Integrated Disease Surveillance Programme (IDSP) report danin Mizoram chu India hmarchhak State zinga sample test titha ber dawttu niin kum 2011 census atanga chhutin 31.49% test tawh a ni a, Arunachal Pradesh hian 36.21% an test tawh thung. May thla chhung ni 16 thlengin AMC area-ah positive 1,566 hmuhchhuah a ni a, April atanga May ni 17 thlenga positive hmuhchhuah 4,592 zinga 72 % chuan symptom an nei a ni. |
tualchhung | Bangladesh President hlui leh ‘Father of the Nation’ tiha an koh Sheikh Mujibur Rahman piancham kum 101-na puala Border Security Force (BSF) ten India leh Bangladesh inunauna leh inthianthatna bakah ramria awmte tana security chungchang hriattirna leh ramri kaltlanga a ruka ruihhlo tawlhruk a that loh zia inzirtir nana an buatsaih – Maitri Cycle Rally chu Nilaini khan Border Out Post (BOP) Silkur-ah khar a ni.He cycle rally hi kumin January 10 khan BOP Panitar, 153 BSF Bn South Bengal Frontier 24 North Pargana District atanga vailiam a ni a, BSF sipai 23 thlanchhuahten Km. 4097 a thui tlanin, West Bengal atanga lo tlan tanin Assam, Meghalaya, Tripura leh Mizoram an paltlang a, March 17-ah 60 Bn BSF awmna Indo-Bangla Border, Lunglei district khawthlang lam Kawrpuichhuah-ah hun kharna hman a ni.He hun hmang tura Bangladesh atanga lo kal Border Guard Bangladesh Addl Director General Md Zakir Hossain chuan India sawrkar leh BSF ten an hnampa an tih Sheikh Mujibur Rahman pianchan kum 101-na puala hetianga hun an hmang chu lawmawm a tih thu sawiin, hei hian ram pahnihte inunauna leh thianthatna thlen se a duh tih a sawi.BSF Director General Rakesh Asthana, IPS chuan India leh Bangladesh chu culture leh tualzal nun danah pawh inhnaih tak kan ni, tiin, India leh Bangladesh inthianthatna chu chhawmnung zelin, ram pahnihte inunauna chu ramdangte tan pawh entawntlak a nih a duh tih a sawi. Maitri Cycle Rally hlawhtling taka zo fel ta cyclist-te chungah lawmthu sawiin, Border Guard Bangladesh chungah te, Mizoram sawrkar leh he hun hmangtute chungah lawmthu a sawi.He hunah hian BSF hotu dangte, Mizoram DGP SBK Singh leh Mizoram Police hotu dangte, Lunglei district thuneitute bakah MJA Lunglei member-te an tel a ni. |
tualchhung | Kum 2004 aṭangin Kolasib district-ah Rs. 11,22,61,160 man oil palm ṭiak a chîngtu turte hnenah pek a ni tawh. Chutih laiin, oil palm rah hralh danah sorkarin a sawi lâwk anga thil a tih loh avangin, a chíngtu zinga tam tak chu beidawngin an oil palm-te an suat ṭan mek nia thu dawn a ni. Kolasib-a District Agriculture Office-in an chhinchhiah danin, Kolasib district-a oil palm chíng duh nia insawite hnenah Horticulture department chuan kum 2004 aṭang khan oil palm ṭiak 10,20,556 an pe chhuak tawh. Oil palm ṭiak pakhat Rs. 85 man a ni a, a chìnna tur hmuna phurh thlenna man nen oil palm ṭiak pakhat atan Rs. 110 sên a ni. Kolasib district-ah ringawt oil palm ṭiak sem atan sorkarin Rs. 11,22,61,160 a séng tawh tihna a ni. Thu dawn danin, oil palm hi Mizoramah Kolasib district leh Mamit district-ah chíng an tam ber a; Mamit district-ah oil palm chínga a rah hralh chhungkaw 400 an awm a, Kolasib district-ah chhungkaw 300 an awm. Sorkar kum kal mek 2019-20 chhungin Kolasib district aṭangin oil palm metric ton 1622.406 hralh a ni a, sum hmuh chhuah zat chu Rs. 89,23,233 a tling.Mizoram sorkarin kum 2004-a oil palm a chìn ṭantír laia agreement angin sorkarin oil palm rah hralhna rate chungchangah hma a la lo niin oil palm chíngtute chuan an sawi. An sawi danin, oil palm rah chu kg. khat Rs. 9-10 man vel tur nia sawi a nih laiin, Rs. 5.50-in an la hralh a ni. State danga an tih angin, Mizoram sorkar chu price support kg. khat zelah Rs. 3 tal pe tura an phût thu an sawi. Oil palm chíngtute hian an oil palm rah hralh chu a hlâwk loh em avangin oil palm kûng suat mek an awm thu an sawi a; an manganna chu sorkar thuneitute hnenah thlen tawh mahse awmzia a neih theih loh thu te, an thawhrim rah a hlâwkna an tèl ngei theih nan remchang hmasaah chief minister Zoramthanga hmuh an tum thute an sawi bawk. |
tualchhung | An taksaa natna lanchhuah avanga inringhlela damdawi ina inentir, Aizawla nupa chu Covid-19 an kai tih hmuhchhuah a ni a, hri an kaina hriat mai loh a ni.Health department chhinchhiah danin, March 15 khan sample 535 endik a ni a, an zingah hian Aizawl Zonuam Venga kum 60 leh 56 mi, nupa chu symptom an neih avanga damdawi in pan, an endiknaah Covid-19 an kai tih hriat chhuah tak an ni a, hri an kaina hriat nghal a ni lo.Mizoramah Covid kai leh kai lo inenfiahin sample 243076 endik an ni tawh a, heng zinga 4439 (1.82%) chuan hri an kai tih hriatchhuah niin, an zingah hian enkawl dam tawh mi 4417 an awm a, hri kai hmuhchhuah tawh atanga chhutin za zelah 99.50 an ni. Tunah hri kai enkawl mek 12 an awm a, hri kai hmuhchhuah tawh atangin zaah 0.27 an ni. |
tualchhung | Khawvel leh India ram state dangte Covid hri thar, a hma aia hlauhawm zawka ngaihin a tuam leh mek avangin Mizoramah pawh ‘Covid ralkhel dar’ an vaw nawn leh ta tih Covid-19 kaihhnawiha sawrkar thupuangtu Dr Pachuau Lalmalsawma chuan a sawi.Sawrkar thupuangtu hian thuchah siamin, Covid-19 hrileng thawh hnihna (second wave) chuan khawvel ram hrang hrang run mekin India ram pawh a tuam mek a, tun nikhat thilthu maiah khan India ramin Covid-19 leng kan hmachhawn tirh atanga nikhat thilthua vei kan ngah ber tum thlengin, mi 126315 kai thar hmuhchhuah an ni a, mi 684-in an thihpui tih a sawi.“Mizoram dinhmun pawh chik taka ngaihtuahin dinhmun tha lo taka awm thei reng kan niin a lang a. Tunah hian ‘Covid ralkhel dar’ a vawi hnihna atan kan vaw leh nise,” a ti.Tun thla, April ni sarih chhung hian Mizoramah Covid -19 kai mi 46 hmuhchhuah thar a ni a. Tun karkhat chhunga hri kai thar hmuhchhuah hian February leh March thla pumpuia hmuhchhuah a zat thuak tih a sawi a ni. Heng zinga a tam ber hi screening neihna hmun – Airport, Vairengte, Kanhmun atangtea hmuhchhuah an ni tih a sawi.Tun ni sarih kalta chhunga hri kai hmuhchhuah zingah Mizoram pawn atanga lo lut mi 34 awmin, chu chu hmuhchhuah zawng zawng zaa 74 vel a tling a. Kaina chin hriat loh mi 7 leh positive contact mi 5 an awm tih a sawi. “Kan dinhmun thlir hian mitin kan fimkhur lehzual a ngai,” Dr Pachuau Lalmalsawma chuan a ti.Covid -19 thawh hnihna (2nd wave) thleng mek hi ram pawnlama Covid hri chhuak thar leh India ram chhunga Covid virus insiam danglamte nena a khawnawta rawn thawk an ni, tiin, “Hrileng thawhkhatna ai khan nasa taka inkaichhawn awlsam zawk leh hun rei lo tea chhiatpui mai theih niin a lang. India rama hrileng mek hi Covid-19 hri pangngai bakah United Kingdom, Brazil leh South African Strain te niin, state 18-ah bu an khuar mek,” a ti.Mizoramah kai inring lem lo, hri kai hmuhchhuah an awm nawlh nawlh tak avangin mawhphurhna pawh mitin kutah a awm, tiin, kumkhat chhung ngawt sawrkar kaihhruaina tha taka kan zawm thinte kha kan himna kulhpui a ni tih hriain tan la thar leh turin an inngen tih a sawi a ni.Covid-19 laka him nana thuchah# Tul fe ah lo chuan zinchhuah, puipunnaa kalte pumpelh a tul. Zinchhuakte pawh khawi hmunah pawh fimkhur a, Covid-19 hi Mizorama rawn hawn lo tura tan la turin kan inchah.# Mask hman that, kut tihthianghlim leh midang hnaih loh hi himna atan a pawimawh em em reng a; kuta thil khawih mai mai lo tur leh kan mit leh hmuihmaite kutfai lo chuan khawih loh hram hram tur a ni.# Dawr, bus leh taxi bakah midang nena thil inkhawih tawm theih lakah inven a tul zual zel a; vantlang inthiarnate pawh a theih hram chuan hman loh ni se.# Second wave-a Covid thawh dan hi a danglam deuh tawh avangin nawm loh hlek chuan inentir vat thin tur a ni. |
tualchhung | Assam Rifles (AR) sipaite chuan theihtawp chhuahin Myanmar leh India (Mizoram) inrìna an vên thu an sawi a, ""Ramri vèn dan tur uluk takin kan duang a, chumi zûlzui chuan kan véng ṭhin,"" an ti.AR sipai hotute chuan, Myanmar leh Mizoram inrina km. 510-a thui an vên thu Vanglaini palai hrilhin, ""Kan ramri vên huam chhungah lirtheia inkalpawh theihna hmun 48 a awm a, chu'ngte chu uluk takin kan véng ṭhin. Ramri dinhmun hi zir chiangin, a vên dan turah ruahmanna uluk takin kan siam,"" an ti a; Ministry of Home Affairs (MHA) hnuaia awm an nih avangin state sorkar duh dan ang anga kal thei an nih loh thu an sawi.Lawngtlai district-ah chuan an hna ber pakhat chu Mizoram kaltlanga ruihhlo leh rálthuam tawlhrûk tur vên a nih thu sawiin AR hotute chuan, ""Myanmar ram aṭangin Mizoram kaltlangin Arakan Army hoin ralthuam leh ruihhlo tawlhrûk an tum ṭhin. Mizoram hi ralthuam leh ruihhlo tawlhrukna kalkawng a nih loh nan theihtawp kan chhuah ṭhin a ni,"" an ti.Assam Rifles hotute sawi danin, Covid-19 do chu an tih tur a nih ve tho rualin, an hna ber erawh a ni thei lo. Task force tam takin ei tur leh thil dangte an dil ṭhin a, an tih tur ni lo mah se, eng emaw zat chu an pe tawh a ni. |
tualchhung | April 17-a 26-Serchhip (ST) Assembly bial by election neih tur atan Zirtawpni atang khan postal ballot hmanga vote thlak tur ten vote an thlak tan.Tun tum by election neih turah hian kum upa lam, kum 80 chin chunglam, inthlanna hmun polling station kal harsat, postal ballot-a vote thlak an dilna pawmte leh pianphunga rualbanlo, postal ballot hmanga vote thlak an dilna pawmsakte chu Election Commission of India chuan postal ballot hmanga vote thlak a phalsak a, Mizoramah a tum khatna atan postal ballot hmangin vote thlaktir an ni.Serchhip Assembly bial huamchhungah hian Serchhip, Thenzawl, Buangpui leh Neihloh khua te awmin, Serchhip, Thenzawl leh Buangpuiah hetianga postal ballot hmanga vote thlak tur hi kum 80 chin chunglam mi 144 an awm a, rualbanlo mi 30 an awm bawk.Heng postal ballot hmanga vote thlak turte hi polling officer-ten an chenna inah kalchilhin, fimkhur takin vote thlak dan tur an hrilhfiah a, vote hi an thlaktir a ni. Hetihlai hian pianphunga rualbanlo zingah postal ballot hmanga vote thlak dil, disable certificate an neih loh vanga an dilna hnawl (reject) mi 32 an awm a. Postal ballot hmanga vote thlak hi vawiin leh Thawhtanniah te neih chhunzawm a ni ang. |
tualchhung | Mizoram Legislative Assembly deputy speaker hlui Lalthankunga (77) h/o Sawizingi (L), Tuikhuahtlang chu nimin zing dar 2:10 khan an chenna inah chuap cancer avangin a thi.Lalthankunga hian Shillong-a B.A a zirlaiin, MNF a zawm a, East Pakistan (tuna Bangladesh)-ah a ṭhiante nen rammu turin an kal a ni. Ramhnuaia an awm chhungin nihna hrang hrang a chelh a, a thih ní thlengin MNF-ah adviser a ni. Kum 1998-a Assembly inthlanpuiah MNF ticket-in Ratu bialah thlan tlin a ni a, Estimate Committee chairman (1998-1999) leh Assembly deputy speaker (1999-2003) nihnate a chelh tawh a ni.Lalthankunga hi Information & Publicity and Public Relations director (1970-1972), National Procurement Agency director/senior staff officer (1971-1972), Mizoram KVI Board chairman (1987-1989), Democratic Party of Mizoram general secretary (1990-1993), Mizoram Janata Dal president (1994-1998)-te a lo ni tawh bawk. |
tualchhung | Tualchhungah Covid-19 hri a darh zel avang leh hri darh tur chhutchah a tul avanga Mizoram sawrkarin state pum huapa inkharkhip pumhlum, inkharkhip bur chuan zawm a hlawh tha nia hriat a ni.India ram leh Mizorama Covid hrileng hluar zelah kumin April 20 khan Mizoram sawrkar chuan inkhuahkhirhna khauh zawk a kalpui a, kar khat ang zela kalpuiin May 10 zing dar 4.00 thlengin hei hi kalpui a ni. Tualchhunga hrileng darh hian ziaawm lam a pan mai lo nia a lan avangin state sawrkar chuan May 10 zing dar 4.00 atanga May 17 zing dar 4.00 thleng inkharkhip pumhlum a puang a ni.Aizawl leh district khawpui dangah chuan eichawp dawr, thlai, chawhmeh leh sa zawrhnate chu Ningani-ah hawn phal a ni dawn a. Heng dawr leh chawhmeh zawrhna hi tlai dar 5.00 ah inkhar vek tura tih a ni. Heng dawrah hian vawi khata mipui pungkhawm tam lutuk tur ven nan a huamchhunga task force-ten ruahmanna siam tura tih an ni.Thawhtanni zing atanga inkharkhip pumhlum kalpui tanah hian Aizawlah chuan sawrkarin inhawn a phalsak damdawi zawrhna dawr tih loh chu dawr inhawng a awm lo a, tul bik thila chhuakte pawh police/task force leh executive duty-ten uluk zawkin an endik a, sawrkar pisa-a thawktu pawimawh zual tih loh chu pisa kai an awm lo a ni. Veng hrang hranga task force hruaitute chuan tumdanga inkhuahkhirhna aiin chhuah phalna dil pawh an tlem ta deuh niin an sawi. District hrang hrangah pawh inkhuahkhirh burna hi zawm a hlawh tha nia thu dawn a ni. |
tualchhung | Health & Family Welfare Minister Dr. R.Lalthangliana chuan tun dinhmunah Covid-19 dona atana kan hmanraw mamawh ang te chu a tam zawk hi kan phang rih lo va, kan mamawh zual pawimawhte pawh neih belh turin theihtawpin hma kan la a ni, a ti.He thu hi nimina Mizoram State Cancer Institute, Zemabawk-a cancer hemna khawl bun mekte a tlawhnaah health minister hian a sawi.Health minister Dr. Thangtea chuan, Covid-19 hripui dona kawngah sawrkar chuan theihtawpin tan a la tih a sawi a.“Zoram Medical College-ah first wave lai khan khum 150 kan dah a, second wave a rawn thawk dawn tih mithiamten an sawi avangin theihtawpin kan inbuatsaih a, Medical Operational Team ten an Vice-Chairman Dr. ZR Thiamsanga hovin ZMC hotute nen ruahmanna an lo siam lawk thlap hi a lawmawm takzet a ni,” health minister chuan a ti.“Second wave atan hian ZMC chu khum 246 awm thei turin an buatsaih a, tunah hian khum 66 awm theihna Ward thar buatsaih lehin, hman theih a nih veleh khum 312 kan nei thei dawn a, he ward tharah hian damlote hman turin khum zawng zawng hi oxygen pipe hmanga thlun zawm vek an ni a. ICU pawh khum 13 an ruahman belh a, tunah hian ICU 34 kan nei tawh nghe nghe a ni,” a ti bawk. |
tualchhung | Mizoram Synod chuan, Lalpa Zan riah Sakramen chu kohhran thil serh pawimawh tak a nih avangin, kohhranin a kalpui dan piah lam online/ youtube/TV live telecast hmanga sakramen buatsaih chu kohhran mite tih loh turah ngaih a nih thu an tarlang a; chutianga tih tum an awm a nih pawhin, zawm lo tur leh inthiarfihlim turin kohhran mite an ngen. |
tualchhung | Lungleia awm Assam Rifles chuan nimin khan Siaha district-a Laki High School-ah damdawia enkawlna hmasa (first aid) inpek dan zirna an buatsaih. Training-ah hian mi 25 an tel a ni.Assam Rifles chuan, first aid hman dan zirna an buatsaih chu thingtlang mite'n an khuaah harsatna tawk an awm a, enkawlna hmasa pek dan an thiam theih nan leh a pawimawhzia an hriat theih nan a nih thu an tarlang a; Laki leh a chhehvel khuate chu ramngaw chhah tak tak, tlangram hmun awi tak tak a nih bakah, sa pêl ṭhin leh sangha man ṭhin an nih avangin first aid hman dan an hriat a pawimawh thu an sawi bawk. |
tualchhung | Cricket Association of Mizoram hnuaia I Division club pariatte inelna First Division One Day Tournament 2020 chu nimin khan match hmasa ber khelh a ni a, tualchhung team ṭha pahnih inkhelah Chhinga Veng chuan Ramhlun Venglai chu wicket riatin an hneh.Ramhlun Sports Complex-a inkhelah Chhinga Veng lam hi ṭhum vawrah vannei zawkin vawm hmasak an thlang. Ramhlun Venglai lamin Lalchhandama Sailo an ngam lo, Chhinga Veng bowler hian over 4.2 a vawmah run nga chauh pein wicket thum a la!Ramhlun Venglai lam hian over 36.2 aṭanga run 86 chauh siamin an thi kim. Chhinga Veng tan target sang a ni lo, over 10.3 lekah run 92 hlap chhuakin hnehna an chang a, mi pahnih chiah an inhloh a ni.Inelnaah hian team pariat an inlan a, group pahnihah ṭhenhran an ni. Group A-ah Ramhlun Venglai, Durtlang, Zemabawk Pitchers leh Chhinga Vengte an awm. Group B lamah Kulikawn, Chanmarians, Gorkha leh Zarkawt Lords te an awm thung.Group pakhata mi hi vawi khat ṭheuh an inkhelh kual hnuah a sang ber pahnihten final an khel dawn a ni, vawiin hian group B lamin an match hmasa ber an khel ve thung ang. |
tualchhung | MNF flagship programme – mau chinna tura sawrkarin thil a kalpui dan an chhuinaah kuthnathawktute khaichhuahna tur ni lo, sum siamna atan chauha buaipuiah an ngai tih ZPM |halai chuan an sawi.ZPM Thalai hruaitute sawrkarin mau a chintirna – Hmunpui rama mau chinna hmun an tlawhnaa an thil hmuh dante sawiin, National Bamboo Mission thil tumah ram ngaw thiat loa mau hmun siam belh nan leh boruak chhiain sik leh sa inthlak danglam a thlen mek ti ziaawm tura Mizoram sawrkar hnena sum a pek laiin, MNF sawrkar chuan mau chin nan mau hmun a vah tir bakah boruak tichhe lehzual turin mau chinna hmun tura vah chu hal a ni, an ti. Kum 2019-2020 chhungin National Bamboo Mission (NBM) atanga Mizoram sawrkarin cheng nuai 350 a hmuh te,2020-2021 atanga mau tihhmasawnna tura NEC atanga nuai 1300 a dawnte chu tangkai taka hman a duh tih an sawi.Hmunpui khuaa kuthnathawktute sawrkarin mau a chintirna hmun hi khua atanga darkar khat aia rei kal, ‘Ar lei zau’ hmun, lirthei luh theih lohna, hniak leng tawk leh kham awihtlana harsa taka kal ngaihna hmun a ni, tiin, furah phei chuan helai zau hi kal harsa tak tura ngaih a nih thu ZPM Thalai hian an sawi. “Chief minister sawi danin, an mau chînte hi a thar hunah chuan pum khat pawh patling pahnihin an zawn ngai tur khawpa lian a ni a, chutiang khawpa mau lian leh rit chu lo thar pawh nise, helai hmun atang hian phurh chhuah ngaihna a awm lo a, kuthnathawktute berin an tharchhuahte an hralh theih loh chuan oil palm ang maia sum tam tak sen thlawnna tur a ni,” an ti.He hmunah hian bamboo link road siam pawh thil hautak tak tur a nih thu te, khua atanga hla tak, a panna kawng chhengchhe taka bamboo link road siam tum chu thil tih awmlo tak nia an ngaih thu an sawi.Mau chhinna hmun an hmuh atang hian sawrkarin mau chhinna hmunte hi a vilzui tha lo hle tih a lan thu pawh ZPM Thalai hian an sawi. “Thlam sakte chu thlam sakna tura pawisa dawn zat nena inmil lo taka chhiate an ni. Mau chinte chu inkarhlat zawng (spacing) mumal loa phun niin a lang a, hnim leh buarin mau chhinna hmunte a bawh khat fur mai bawk a. Mau chin thi (mortality rate) a sang hle a, a chi hi loneituten chin an duh hunah pek an ni lo tih hriat a ni bawk,” an ti. A thi te thlakna tur pek an la nih loh bakah mau chin danah hian a chingtute hi an bangbo hle tih an sawi.Mizoram sawkarin tualto mau chi hrang hrang hnualsuat a, ram dang mau a chawkluhte hian kan ram leilung leh sik leh sa a ngeih leh ngeih loh dante, nungcha awmsate inlaichinna (ecology) ah nghawng a neih theih dan te, a wood quality leh fibre quality that dan te, a tlo dan (durability) te leh thil tul dangte hi kuhnathawktute beidawnga an siam loh nan zirchiang hmasaa, demonstration plot hmun hran hranah siam turin sawrkar an ngen tih an sawi. |
tualchhung | YMA Sub-Headquarters, Champhai chuan, member 196 awmna SYMA Anti Covid-19 Squad-te chu ramria duty turin nimin khan an tír chhuak a, an pisaah thlahna hun hman a ni.Champhai Sub-Hqrs. YMA president VL Chama Hnamte chuan, Mizoramah ṭha taka inkhârkhip kalpui a nih theih chhan chu civil society-in thâ an thawh vang a nih thu a sawi a, ""Hei hian rah ṭha chhuahin kan la him zel. Hri léng hian engtia rei nge a awh dawn tih leh engtia rei nge India hi kan inkhârkhip dawn hriat loh mah se, hri a tawp hma chu ramri kan vên a ngaih hmel a ni,"" a ti.VL Chama Hnamte chuan, ramri zingah Champhai chu fimkhur a ngaih zual thu sawiin, ""Khawthlang lamah chuan ramri rawn kân rute hnam dang an nih avangin an hmel aṭangin an hriat hran theih a, khawchhak lamah chuan kan thisen zawmpui kan unaute an nih avangin hmelah inhriat hran theih a nih ve loh avangin ramri rawn kân ru an awm pawhin finfiah an har a ni,"" a ti a, hmun dang zawng aiin fimkhur zual a ngaih thu a sawi.SYMA Anti Covid-19 Squad member atan hian SYMA Champhai huam chhunga ṭhuthmun branch ramri dep khua ni lote zawn a ni a, branch hrang hrang aṭangin ruihhlo laka fihlim 196 thlan a ni. Member 196-te chu hmun 28-ah inṭhen darhin, Zokhawtharah team pariat an lut a, a bak zawng chu ramri dep khuaah an insem darh dawn a ni.Covid-19 Squad hi Gideon International, Champhai chuan Thuthlung Thar leh Sam an pe vek a, PPE Donation Campaign Volunteer, Champhai-in PPE 56 leh hmai tuamna 250 an pe bawk. |
tualchhung | Serlui bialtu MLA Lalrinsanga Ralte chuan a bial chhunga Covid-19 kai Covid Care Centre-a awmte mamawh hrang hrangte Jordan Centre Sethawn CCC gate pawnah thawktute kaltlangin a hlan. A biala village task force hrang hrangte tlawhkualin hrileng dona kawnga inkharkhipna kalpuinaah hmaituamna, hand sanitizer leh sumfai a pe bawk.Bialtu MLA chuan Covid-19 kai Jordan Centre Sethawn CCC-a enkawl mekte chu thawktute kaltlangin ‘Immunity & Protection Kit’ a pe theuh a. He kit chhungah hian digital thermometre, vitamin C, multivitamin, immunity booster, paracetamol, 3 ply mask, ORS leh hand sanitizer te awmin mineral water case khat theuh a pe a ni. Serlui bial chhung atang leh Kolasib district chhung atanga Covid-19 kai an awm belh zel a nih pawha hman turin ‘Immunity & Protection Kit’ hi Sethawn CCC-ah hian engemawzat a dah lawk. Sethawn CCC-a hman turin electric water purifier leh face mask thahnem tak a pe a, a tul apianga an hman atan Rs. 10,000 a pe a ni.Serlui bialtu MLA chuan Rengtekawn leh New Builum VLTF-te duty-na hmun tlawhin inkharkhipna avanga khawtlanga harsatna awmte chu sawrkar thuneitute hnena thlen zung zung thin turin a chah a. “Hrileng hian inthinhrikna leh indem tawnna ni loin, induhsak tawna leh inhmangaihna, intanpui tawn duhna thinlung hringchhuak ngei se ka duh a. Inkhuahkhirhna kalpui chhung hian tumah chhuanchhawm awm lo turin kan tangho zel dawn a ni, a ti. |
tualchhung | Sawrkar lai party, Mizo National Front treasurer K Vanlalauva chuan minister-te chu project cheng vaibelchhe sangkhat aia tlem lo theuh tal siam tling a, sum hnuklut turin an ngen tih a sawi.Thawhtannia MNF office, Mizo Hnam Run inkhawma thu a sawinaah MNF treasurer chuan, tunhma zawng zawngah kha chuan minister-ten official-te ringin project an siam thin a, cheng nuai 100 te an siam tlin chuan a tam pawl a ni thin tih a sawi. Tuna chief minister Pu Zoramthanga hnuaia an ministry-ah chuan minister-te chu sawrkar laipui atanga sum pawhchhuahna tur project siamah an inel ta tih sawiin, “Hnam Run atanga kan chah duh chu, vaibelchhe 1000 aia tlemlo theuh tal project siam tling a, hnuklut turin minister-te kan ngen a ni. Tunah budget session neih mek a ni a, ka budget sum hi a chi atana hman tur a ni,” a ti.Minister-te inelna chu Hnam Run chuan a zirpui dawn tih pawh sawiin, “Tui lamah te, eng lamah te, kawng lamah te, agriculture lamah leh a dang dangah project siamin an inel dawn a ni. Hmasawnna lamtluang kan zawh zel theih nan minister tinte an chanpual theuhah project siama inel zel turin ka chah a ni,” K Vanlalauva hian a ti. |
tualchhung | Tun hnai khan A Lalrawnliana (31) s/o A Lalhmuaka, Bungtlang South, Lawngtlai district chu a zinna Vaseikai khuaah thia chhar a ni a, mi kut tuara thi ni ngeia rin a nih avangin nimin khan Bungtlang South khaw mi eng emaw zat chu Vaseikai khuaah an kal a, buaina lian chhuak lo mah se, in 51 a chhia nia sawi a ni.A Lalrawnliana vuinaa a chanchin ziahnaa a lan danin, A Lalrawnliana hi January 3, 2020 (Zirtawpni) khan Nghalimlui khuaah W Muana hriatrengna lungphuna tel turin a kal a, tluang takin a thlenga hriat a nih laiin, January 4 (Inrinni) zing aṭangin a awmna chin hriat a ni lo.A chanchin hriat tumin a chhungte chu Bungtlang South aṭangin January 7 khan Nghalimluiah an kal a, chanchin hriat tur a awm loh avangin January 8 aṭangin Nghalimlui leh Vaseikai YLA-te punin an zawng ta a ni. Khawtlangin an zawn aṭanga a ni lina, January 11 chhun dar 12 velah thia hmuh a ni.A Lalrawnliana taksaah sawisakna hnûhmá a awm avangin mi kut tuara thi a nih rin a ni a, hei vang hian Bungtlang South khaw mipui an lungawi lo hle a, mi eng emaw zat (300 vel) chu nimin khan Vaseikai khuaah an kal.Lawngtlai aṭanga thu dawn danin, Bungtlang South khaw mite Vaseikaia an kal avang hian intihbuaina lian tham a thleng lo a; chutihrualin, khaw chhung kawngpui dunga in 51 chu tihchhiat (a bang tile tihkeh) a ni. Vaseikai leh Nghalimlui te hi khaw inzawm a ni. |
tualchhung | Assembly speaker Lalrinliana Sailo chuan session neih chhunga tih turte tluang taka tih zawh theih a ni chu lawmawm a tih thu a sawi a. “Lok Sabha leh Rajya Sabha ah te, state dang tam takah te an tih theih loh Mizoramah erawh tluang taka zawh a ni chu a lawmawm hle a ni,” a ti.Ni 23 chhung awh Mizoram Legislative Assembly Budget Session chu March 17 zan khan tiamchin awm loa tihtawp a ni a. Budget Session neih chhung hian finance changtu chief minister Zoramthanga chuan kum 2021-2022 chhung atana Mizoram sum ruahman cheng vaibelchhe 11148.89 a pharh a, sawi ho a nih hnuah a hman theihna tur Appropriation Bill 2021 pass nghal a ni.Session neih chhung hian House-a chhan chi, starred question 387 lut zinga 60 chhan hman a ni a. Unstarred question 193 a lut a ni. House dawhkanah sawrkar lehkha pawimawh 19 pharh a ni a, sawrkar bill 5 pass a ni bawk.Tun tum thutkhawmah hian Private Members Resolution 77 dawn niin pahnih – infiamna lama hmalakna chhunzawm tur thu leh, Covid-19 dona kawnga nasa lehzuala tan ho nise, tih chu sawi ho hnu ah pawm a ni. Session chhung hian minister-ten state vawi thum an siam a ni. |
tualchhung | Inrinni khan ram chhung hmun dang rualin district khawpui hrang hrangah National Lok Adalat buatsaih a ni a, thubuai 150 chuang chinfel a ni.Mizoram puma Lok Adalat-a thubuai lut zawng zawng chu 1386 a ni a, judicial officer leh pension-a chhuak tawh mi 7, advocate 7 leh social worker 7 ten thubuai hi an ngaihtuah a ni. Thubuaite chu a tlangpuiin bank loan ba inṭhinna, pawisa ba ṭhinna thubuai leh ram inchuh thubuaite a ni. Thubuai 150 chuang chinfel niin, heta ṭang hian sum fai cheng nuai 100 chuang hmuh-chhuah a ni.Lok Adalat-ah hian thubuai nei ten anmahni ngei inlanin, an harsatnate dan hnuaiah inremna an siam ṭhin a ni. Lok Adalat a thurem tawh zawm leh duh lote chu Court-in a hrem ṭhin. |
tualchhung | Saiphai VCP Lalramnghaka chuan, tun hnaia Delhi-a Mosolman ho inkhawmpuiah Saiphaia khawsa mi pakhat a tel vea sawi chu a tel lo nia an hriat thu leh, chu vang chuan khung hran (quarantine) a nih loh thu a sawi. Vanglaini palai zawhna chhangin Lalramnghaka chuan, an khuaa Muslim pakhat, Delhi-a inkhawmpuiah a kal vea sawi thawm an hriat veleh an ngaihven nghal tih a sawi a, ""Delhi-a kal turin nikum October 28 khan Silchar aṭangin rêlin a chhuak a, January 8, 2020 khan Saiphai a lo thleng leh niin a insawi a. Khuaa kan hmuh dante chhûtin, a sawi hi a dik theiin kan hria, Mosolman inkhawmpuiah chuan a tel lo niin a lang. Amah pawh a hrisel ṭha. Saiphai aṭangin mi dang pawh an kal loh thu a sawi,"" a ti. |
tualchhung | Lalduhoma, MLA chuan nimin khan ZPM pisaa inkhawmah thu sawiin, sorkar laipui kal zel dan tur enin, rálkhèl dár a rì tih a sawi a, ""Inrálrin a hun tak zet a ni tih hi a chiang khawp mai,"" a ti.BJP kaihhruai sorkar laipui chu India ram economy chawisan aia BJP party sawhngheh leh tihhausak tum zawk an nia sawiin Lalduhoma chuan, ""Company liante nen ṭangrualin an intilâwm tawn a, corporate tax nasa takin an tihniam a, electoral bond kawngka zau takin an hawng thung,"" a ti a; kum 2018-19 chhungin BJP-in an party tan cheng vbc. 1,450 an neih hman thu leh tunah chuan a tam leh zual tawh tur thu a sawi.Lalduhoma chuan, India ram economy a tlachhe mek tih sawiin, ""Revenue nasa takin a tlahniam a, growth rate-ah Bangladesh pawh kan phâk ta lo. Kum 45 chhunga unemployment rate (hna thawh tur nei lo) san ber kumah min hnûk lut mek. Delhi tlanga budget lipui, khawh lut pur pur, liam zur zur chu thàl tur awm loin a kang chat mek a ni,"" a ti.BJP sorkar rorel duh dan chu mi dangte awpbet zawng hlir a nih thu sawiin Duhoma chuan, ""RTI Act leh UAPA (Unlawful Activities Prevention Act) an siam danglam a, mimal pawh terrorist-a puan theih a nih bakah, media-te pawh an chêp sâwt hle. Article 370 an paih a, Armed Forces Special Power Act (AFSPA) Nagaland-ah an puang a, disturbed area-ah an dah a ni,"" a ti a; BJP sorkarin an tih leh tur chu - Uniform Civil Code, Ram Mandir sak leh sakhaw danga inleh khapna (anti-conversion law) siamte a nih thu a sawi.Lalduhoma chuan, Mizote ram, hnam, sakhua humhalh ngam sorkar ṭha Mizoramin a neih a ngai tak zet tih sawiin, ""Kan rama rorel lai party-in kan hnam him lohna tur an thláwp tlat mai hi a vanduaithlak a, kan MP hi a mimalin kan dem lo. A vote tirtu party hi kan dem zawk a ni. Rálkhel dár a rî a, inrálrin a hun tak zet a ni,"" a ti.MC Mary Kom-i'n Padma Vibushan, C Kamlova'n Padma Shri (Literature and Education) leh Lalbiakthanga Pachuau-in Padma Shri (Literature and Education-Journalism) an dawng chu a lawmpui thu Lalduhoma chuan a sawi bawk. |
tualchhung | India hmarchhaka Mizoram mi leh sa tangkhang mekte Mizorama hruai haw tura Mizoram sorkarin ruahmanna a siam mek laiin, nimin khan Ministry of Home Affairsin thuchhuah thar a siam avangin inkhârkhip chhung chuan hruai haw theih a ni dawn lo tih Mizoram sorkar thuchhuah chuan a tarlang. Sorkar thuchhuah tarlan danin, MHA thuchhuah tharah chuan, India ram inkhârkhip pawhsei hun chhung May 3, 2020 ral hma chuan khualzin phur lirthei leh thlawhtheihna chet chhuah khap a ni. District leh district bakah, state leh state inkalpawh pawh khap a ni a, hei hian dam lohna thil erawh a huam lo. MHA thuchhuah thar avangin Mizoram sorkarin ruahmanna a siam chu kalpui theih a ni ta rih lo tih sawiin sorkar thuchhuah chuan, ""India hmarchhaka khualzin tangkhangte chu Mizoram sorkarin harsatna a tawh hi hrethiam hrâm turin sorkar chuan a ngen a ni,"" a ti. |
tualchhung | Chief electoral officer Mizoram P. Jawahar, IAS chuan by election neihna tur 26-Serchhip (ST) Assembly bial chu Ningani khan a tlawh a, khaw pahniha election inbuatsaihna a en bakah election nodal officer-te a thutkhawm pui a. Tun thlengin he inthlan atana inbuatsaihna chu tha a tih thu a sawi.Chief elector officer (CEO) hian Serchhip bial chhunga rural area polling station awmchhun pahnih Neihloh leh Buangpui polling station te tlawhin inthlan felfai a awm theih nan an inbuatsaih dan a en a, heng khaw pahniha inbuatsaihna chu tha a tih thu leh lungawithlak a tih thu a sawi a ni. Neihloh leh Buangpui a tlawh zawh hian Serchhip panin inbuatsaihna kal zela nodal officer-te nen meeting an nei a ni.Thutkhawmah hian P. Jawahar chuan, tun thlenga Serchhip district election officer leh a hnuaia peng hrang hrangte inbuatsaihna chu tha tawk hlea a hriat thu sawiin, hmabak thawh tur la awmte pawh fel taka an kalpui zel a beisei tih a sawi. Inthlan a zawh fel vek hma chu tumah an inthlahdah thiang lo, tiin, inthlanna thianghlim leh felfai nei tur chuan election team hrang hrang leh officer thawktute inpawhna tha a tul a, kawng khata thil fel lo a thlen palh chuan thil dang a kangkai thei zel tih hre chungin, kil hrang hranga hmalaknate inhrepawh tawn chunga hma lak zel a pawimawh a ni, a ti.District election officer leh returning officer ni bawk Kumar Abhishek chuan inthlanna atana inbuatsaihna enpui tura chief electoral officer-in a tlawh chu lawmawm a tih thu a sawi a, inbuatsaihna chu election puan a nih hma tawh atangin a theih ang angin bul an lo tan tawh tih sawiin, vawiin thlenga kalpui tawh chin leh hmabak la awm te a sawifiah. |
tualchhung | Excise & Narcotics Department chuan tunlaiin Myanmar lam atangin heroin a lut nasa hle nia sawiin, a manchhuah leh tihrem kawngah mipui tawiawm turin an ngen.‘Tunlaiin khawchhak lam atanga heroin lokal hi a thahnem hle a, heng ruihhlo tawlhrutute manchhuahna kawngah Excise & Narcotics Department chuan Mizoram mipuite tawiawmna tha a beisei zui zel a ni,’ a ti.END Lunglei District chuan March 18, 2021 chawhma dar 10.30 khan Lungleiah heroin gram 331.5 (hawng 24) leh a neitu nia puh Lalengzauvi (47) Venglai Lunglei-a khawsa mek inti chu an man a, ND&PS Act 1985 tlawhchhanin thubuai an siamsak a, thiamloh chantir an nih chuan kum 20 thleng lung in tan bakah pawisa nuai 2 thleng chawitira hrem theih an ni.END Aizawl District chuan March 18 khan Phunchawng leh a chhehvela dan phal loha zu siamna hmun an dap a. Zu siamna 10 tichhiain, zu bilh lai tin 1140 an tichhia a, rakzu litre 825.900 manin zu siamnaa thawk mi pakhat an man a, zu siamna bungbel engemawzat an man bawk.Zu siamna hmun an tihchhiat atanga zu siamte hi a thianghlim loin mihring hriselna atan a hlauhawm hle nia sawiin, dan phal loha siam zute chu in lo turin mipui an ngen tih an sawi. |
tualchhung | Mizoram zalenna suala rammu leh hnam martar-te chu an intuamhlawm thawkhat viau tawha ngaih a nih rualin, state sawrkar atangin chhawmdawlna a tul anga ngaihtuah zel tum a nih bakah central-ah pawh dil belh tum a ni tih chief minister Zoramthanga chuan a sawi.Assembly Session-a zawhna chhangin General Administration Department changtu chief minister hian, kum 1986-a inremna anga lokirte chu Maumual ramah an vaiin in hmun pek vek an ni tih a sawi a. A thenin retheih vanga hralh te an awm laiin tun thlenga la nei an awm a, a kawng laiin he hmun hi tha zawka hman theih turin sawrkarin siam a tum tih a sawi.Sawrkar hnaah pawh kum upa lam tih loh chu a thun awm chi an thun kim viau niin a sawi a. A then erawh thawk tluan ta lo te an awm tih a sawi. “Chhawmdawlna kan dawn hi a hotu ber atanga sipai naupang ber thlengin a inzat veka sem a ni tih a sawi. “Amaherawh chu kan talent leh dinhmunte a inang loa, a then chu in tha deuh hlek neia, a then chu in fumfe pawh nei mumal lo te kan awm a, a rethei zualte chu chhawmdawl chhoh zel kan tum a, tunah pawh hian Rehabilitation head-ah financial year hmasa khan cheng nuai 500 kan dah a, amaherawh chu Covid avangin engmah chet theih lohin a awm a, tun tum budget-ah pawh hei hi chu la dah zel turin kan inti a ni,” a ti.MURA mi 40 chuang hnenah Tuivamit-ah in hmun pek a nih tawh bawk thu chief minister hian sawiin, tlema felhlel deuh awm chu tihfel tum mek a ni tih a sawi. |
tualchhung | Zirtawpni chawhnu dar 3:00 vel khan Rinmuanpuia (10) s/o Vanlalzawna, Thenzawl Vengthlang chu 407 truck-in a su a, a hliam tuar loin Thenzawl damdawi inah a thi.Thudawn danin, Rinmuanpuia hi a pu te in Thenzawl Venghluna kawngpui bulah lengin, a inbual tur veranda tuizem bula awm chu 407 truck wrong side-a tlanin tuizem bulah hian a su a, naupang hi nikhawhre loa awm nghalin, Thenzawl damdawi in panpui a ni a, a nunna chhan hman a ni ta lo a ni.He truck MZ 06-6419 hi C. Rodingliana, Thenzawl Field Veng ta niin, a khalhtu hi Zohmunsiama, Thenzawl Hermon Veng a ni a, thing phur tura Mat luia kal tum a ni. A tlan chak lutuk lirthei khuahkhirh zo lo chu a side lo lama veranda chu a su phei ta niin thudawnna hian a sawi a, driver hi Thenzawl Police ten an la nghal a ni. |
tualchhung | Chief minister Zoramthanga chuan, mipui phurrit siam zawnga chhiah tihsan an tum loh thu a sawi. Hetih lai hian, Congress Legislature Party (CLP) leader Zodintluanga chuan, Chief Minister thusawi aṭangin mipui aṭanga chhiah lâk a pung dawn tih a lan thu a sawi thung.Assembly session-a budget a pharh hnuah Finance enkawltu CM Zoramthanga chuan Assembly Annexe conference hall-ah thuthar thehdarhtute a kâwm a; budget tharah Mizoram thawh chhuah tura beisei pung mah se, mipui phurrit siam zâwnga chhiah lâk tihpun an tum loh thu sawiin, ""Tlema tihpun deuh hret ngai chu a awm thei. Kan innghahna ber zawk chu, khawn dan a ṭhat tawk loh vanga chhiah hmuh loh a tam em em a, ṭha taka khawn kan tum. Khawn dan a ṭhat loh avangin pe duh reng mah se, mipuiin an pek loh phah ṭhin,"" a ti.Zoramthanga chuan, chhiah lâk tam ringawt a, mipui thawhchhuah tihtam a nih si loh chuan mipui tan phurrit a nih thu sawiin, ""SEDP hi nuai bî lak luh theihna tur a ni. NLUP anga sem tawp chu hnathawk tur chaw funsakna a ni a, an la a, a ral mai. Keini chuan khatin kan ti dawn lo. Chaw pawh kan funsak ang a, an lo tur te, kalkawngte kan buatsaihsak a ni. Engamah hmaa neih zawng zawng chaw fûnna atana hman zawh vek a, hna thawh tur ngaihtuah si loh a ṭha lo,"" a ti. Chutih rualin, SEDP-ah hian sum fai pek tur pawh tlém a awm tur thu a sawi.Budget pharh tâk chu an besei ang ni chiah lo lai a awm thu sawiin Chief Minister chuan, ""Central-a pawisa dawn tura rin ang a phâk chiah lo a, beisei aiin a hniam. Nikum aiin a total a tam a, beisei ang erawh a ni pha lo. Chutihrualin, central-in state-te hmuh theih vek tur cheng vbc. 15,000 vel a dah a, kan theih anga tam thàl kan tum dawn. Kan resource neih ang ang hi thiam taka kan hman a ngai dawn. Hemi kawnga hmalakna pakhat kan tih mek chu Mizoram Vehicle Outsourcing Policy, 2019 a ni,"" a ti.Chief Minister sawi danin, a pharh tak budget chu project base budget a ni. Tun hma angin department-ah pawisa dah vak vak a ni dawn loa, an mamawh zualpui erawh dah a ni ang. Department-te'n project an siam ang a, a doletna tur pek ṭhin an ni dawn.CLP leader Zodintluanga pawhin nimin khan Congress Bhavan-ah thuthar thehdarhtute a kâwm a; Chief Minister budget speech aṭanga a hmuh dan sawiin, ""Kan ramin mipui aṭanga chhiah lâk tihpun leh mipui hrêk a hmachhawn dawn,"" tiin a sawi.Zodintluanga chuan, ""CM-in fiscal deficit a pun thu a sawi a. Mak deuh chu fiscal deficit a pun laiin, state-in income resource kan neih a hma aia a pun thu a sawi bawk si,"" a ti a; CM thusawi chuan Mizoramin financial management-ah kal ngaihna a hriat lohzia a tihlan thu a sawi a ni. Congress sorkar financial management-ah a ṭhatzia CM-in a sawi chhuak nia sawiin Zodintluanga chuan, ""House meuha a sawi hi a lawmawm hle. 15th Finance Commission-in kum nga kal taa sorkarin sum dinhmun a siamṭhatzia a rawn sawi khan financial management lama Congress ṭhatzia a tilang a ni,"" a ti.SEDP chungchang sawiin CLP Leader chuan, ""An flagship programme SEDP-ah nikumah cheng vbc. 750 an dah laiin, kuminah chuan cheng vbc. 500 vel chiah an dah a, hei hian inthlan hmaa MNF President-in a sawi anga chhungkaw tina Rs. 3,00,000 an sem tur thu a sawi kha a tak ram a thlen dawn lohzia a tilang. Kan budget hi a ṭha lo hle a, chhiah lak an tipung tur hi a pawi hle a ni,"" a ti. CM Zoramthanga'n a sawi ṭhin - 'A khawnpui' chu tun budget-ah a awm ta lo em ni tih chu mipui zawhna a nih tur thu a sawi bawk. |
tualchhung | Mizoram sawrkar chuan Dendrocalamus brandisii supply an dawn tawhah a thi zat a la chhiar lo a, a tam tham avangin chhiar a har tih chief minister chuan a sawi.Assembly Session-ah independent member Dr Vanlalthlana chuan nikuma supply an dawn tawh Dendrocalamus brandisii chu a mortality rate hre turin en leh tawh a ni em, tiin a zawt a. Zawhna chhangin Horticulture changtu chief minister Zoramthanga chuan, Brandisii tiak supply an dawna a damchhuak hi an la chhiar chiah lo nia sawiin, tiak sing 8 chuang chu an la chhiarchhuak vek lo a, a thi report chu tunah tak chuan an la nei lo a, engemawzat chu a thi ngei ang tih an ring tih a sawi. |
tualchhung | India ramin Covid-19 a dona (India's Fight Against Corona)-a thâ thawh tura inpe thei (volunteer/ donor) mimal leh pawlte tan 'mygov.in' kaltlangin inziah luh theih a ni. Inziak lutte chu mamawh dan azirin a kaihhnawih state/union territory/ Ministry of Health and Family Welfare aṭangin koh/biak an ni ang. MyGov India leh National Disaster Management Authority (NDMA) leh Ministry of Health & Family Welfare-te chuan mygov.in hi an buatsaih a ni. March 31, 2020-a chief secretary Lalnunmawia Chuaungo hoa Mizoram sorkar offi cial-te ṭhukhawm pawhin Mizoram aṭangin inziak lut an awm theih nan a darh zau thei ang bera puanzar ni se, tiin an rêl. Eng tik lai pawhin mygov.in-ah inziah luh theih reng a ni a; April 5, Pathianni zan dar 8 thleng khan mimal 1,12,080 leh pawl 4,721 an inziak lut tawh. Hemi kaltlang hian sorkar aṭangin puih dilna 573 a awm tawh a, volunteer-te aṭangin item hrang hrang - digital infrared thermometer, digital thermal scanner, glove, shield, mask, hand sanitizer leh PPE item hrang hrang thawh a ni tawh bawk. Item thawh tawh zawng zawng chu 5,54,862 a ni.MYGOV INDIA HNUAIA THAWH THEIHNATE HEALTH KAIHHNAWIH • Hmanraw mamawh (medical equipment) • Damlo enkawl kawnga puih (paramedic) • Natna vên leh enkawl • Primary healthcare worker-te puih • Tar chak lo leh a mamawh apiang puih • Ruang sawngbawlnaa puih • Damlo phurh kualnaa puih COMMUNICATION LAM • Faina leh thianghlimna lam mipui zirtir • Mi dang nen inhnaih lutuk lohna tur ngaihtuah • Pawl bik hnena zirtirna pek • Helpline vil ENTREPRENEUR LAM • PPE, mask, sanitizer, etc. siam lama ṭanpui • IT lama ṭanpui • Ei tur leh bungraw mamawh ngaihtuahpui ESSENTIAL SERVICE • Quarantine, home isolation leh dan leh thupek kenkawhna kawnga a ṭul anga district adminis tration puih • Hri dái theu leh thil tih fai kawnga puih • Ina kal chilha mi mamawh pek |
tualchhung | Tunhnaiah Champhai district Zokhawthar khuaah Covid-19 hri kai an pun nasat avangin hmanhmawh taka Community Covid Care Centre (CCCC) din a tul a. District magistrate chuan Tourist Lodge building, Zokhawthar chu 4C a hman turin thupek a tichhuak.Thudawn danin Zokhawtharah hian Myanmar atanga raltlan rawn lut atangin Covid-19 kai hmuh a ni a, heta tanga darh nge tih hriat lohin hri kai hi an pun belh zel a, tunah hian mi 43 enkawl mek an awm a ni. Nilaini khan hri kai mi 30 hmuhchhuah an ni a, Ningani khan mi 147 sample endik leh niin hri kai 5 hmuh belh an ni.Covid-19 kaite dah hranna turin building lian tha leh hmun nei tha sa a tul avangin Champhai district chief medical officer nen inrawntlan a nih hnuah district magistrate Maria CT Zuali dan leh sawrkar thuchhuak dinglaiin thuneihna a pek angin Tourist Lodge building hi hri kaite enkawlna atan a puang a ni. He thupek hian chhuah a nih atanga thu leh awm hma zawng a huam a a ni.Thupek ang chuan Zokhawthar CCCC-a awm turten mutbu leh mahni mamawh an intum tur a ni a, awm man leh senso zawng zawng an intum bawk ang. |
tualchhung | Tun hnaia Covid-19 hri hluarna Tlabung khua an buai a, an khawtlang hruaitute chuan an khaw mipui an mangang tih an sawi.May ni 1-ah khan Tlabung-ah hian hri kai hriatchhuah pakhat a awm a, chumi hnu chuan an khuaah hri a darh tih hriatchhuah niin, inenkawlna hmuna leng lo khawp an awm ta a ni.May ni 16 thleng khan hri kai hriatchhuah mi 152 an awm tawh a, paruk chu an dam tawh. May ni 16-a result chhuakah hri kai hriatchhuah thar mi 44 an awm leh a, chuta tang chuan an inchhui leh nghal bawk.An khawtlang hruaitute sawi danin, hri an kai leh kai loh endik tawh hi mi sang chuang an ni a, 1,500 chu an la tling lo. A thler thlera hri kai te pawh an awm. Ina inkhung (home quarantine) pawh an tam lai chuan mi 500 dawn te an ni; Tlabung-ah hian VC pahnih a awm a, ina inkhung hi an tam lai chuan Tlabung Zodin-ah mi 160 vel, Tlabung-ah mi 300 chuang te an ni.Covid Care Centre (CCC) pathum an nei a, mahse tun hnaiah hri a darh nasat avangin CCC-ah hian an leng lo. Mi engemaw zat chu Lunglei-ah phurh chhoh an ni a, inenkawlna hmuna leng lo mi 34 vel chu ina inenkawl (home isolation) tura tih an ni.An khawtlang hruaitute chuan an damdawi in PHC-ah doctor pathum an awm thu leh doctor leh thawktu dangte an rim thu an sawi a, an khuaa nurse thenkhat, mahni inpea thawk an awm thu an sawi bawk.Damdawi lam thiam ni lote pawh hri do tur hian an inpe a, lirthei khalh tur te leh a tul tul thawk tura inpe mi engemaw zat an awm thu te, lirthei thawh an awm thu te an sawi.Tun thla chhung an buai tawh avangin ei leh bar lam pawh a vang tan tih an sawi a, a khaw puma inkhung an nih bakah khaw dang atanga luh a rem loh bawk avangin ni tin mamawh thilte pawh an nei lo tan tih an sawi.Lunglei-ah mi intirha ni tin mamawh thil han lak an tum mek a, an khaw chhehvel khuaah thlai ngaihtuah an tum mek bawk.‘Hri kan hlauh bakah ei leh in tlakchham hlauhna te pawh a awm a,” Tlabung Zodin VC president Pu Mawia chuan a ti a, “Hetia hri a’n darh thut mai hian min barakhaih a, kan mipuite an mangang a. Pawn chhuah hi khap lo pawh ni ila kan chhuak chuang lo ang tih tur khawp a ni,” a ti bawk.Buhfai bik chu sorkarin a ngaihtuah thu leh BPL leh AAY te’n mi pakhatin kg 5 zel an dawn avangin an neih thu a sawi a, an khuaah lirthei a luh loh avangin mamawh thil dang erawh ngaihtuah a ngai tan tih a sawi bawk.Mizoram khaw pawimawh hmasa pakhat Tlabung hi in 1,700 vel khua an ni a, May thla hma lam kha chuan hri kai pahnih an nei: anni hi Mizoram pawn atanga rawn lut, hri an kai tih pawh Mizoram an luh hlima hriatchhuah, an khua an thlen hmaa enkawl an ni a, nikum lama mi an ni. Tun thlaah hri hi a darh ta hluai a, an phek buai ta a ni. |
tualchhung | Information department-in an puan danin, hri kai hriatchhuah thar mi 50 an awm a, anni hi April ni 17-a endik an ni.ZMC laboratory-ah hriatchhuah thar mi 18 an awm a, district hrang hranga TrueNAT laboratory-a hriatchhuah pakhat, Rapid Antigen Test hmanga hriatchhuah mi 31 an awm.ZMC-a hriatchhuahte hi mipa paruk leh hmeichhia 12 an ni a, Aizawl District mi vek an ni. Mizoram University-a mi hmeichhe pahnih, ina inkhung mek ve ve, Kanan Veng mi mipa pakhat leh hmeichhia pahnih, ina inkhung lai ve ve, Chanmari-a mi mipa pakhat, ina inkhung lai, Bawngkawn South-a mi mipa pathum leh hmeichhia pakhat, ina inkhung lai vek, Chhinga Venga mi hmeichhia pahnih, ina inkhung lai ve ve, Bethlehem Veng mi hmeichhia pakhat, ina inkhung lai, Armed Veng South mi hmeichha pakhat, ina inkhung lai, Mision Vengthlang mi hmeichhe pakhat, ina inkhung laite an ni.TrueNAT hmanga hriatchhuah hi Serchhip mi, mipa a ni a, ina inkhung lai a ni.Rapid Antigen Test hmanga hriatchhuah hi mipa 20 leh hmeichhia 11 an ni a, Aizawl District mi vek an ni. |
tualchhung | Mizoram sorkar chuan Covid-19 vanga inkhârkhip leh curfew laia chanchinbumite veivah sork arin a phal thu a tarlang a, inkhârkhip kenkawhnaa duty force mite leh village/ local task force-te chu chanchinbumite zalenna zahsaka dang lo turin a ngen. Sorkar thuchhuah chuan, ""Chanchinbumite hian hna pawimawh an thawk a, mipui nâwlpui pâwnchhuak thei lote hnena information pawi mawh petute leh thu dik lo mipui tichi-âi thei ang chi vawrhdarh do kawnga hma latute an ni a, an hna pawi mawh thawk thei turin an chhuahvah a ngai a ni,"" a ti. |
tualchhung | India hmarchhaka Mizoram mi leh sa tangkhang mekte Mizorama hruai haw tura Mizoram sorkarin ruahmanna a siam mek laiin, nimin khan Ministry of Home Affairsin thuchhuah thar a siam avangin inkhârkhip chhung chuan hruai haw theih a ni dawn lo tih Mizoram sorkar thuchhuah chuan a tarlang. Sorkar thuchhuah tarlan danin, MHA thuchhuah tharah chuan, India ram inkhârkhip pawhsei hun chhung May 3, 2020 ral hma chuan khualzin phur lirthei leh thlawhtheihna chet chhuah khap a ni. District leh district bakah, state leh state inkalpawh pawh khap a ni a, hei hian dam lohna thil erawh a huam lo. MHA thuchhuah thar avangin Mizoram sorkarin ruahmanna a siam chu kalpui theih a ni ta rih lo tih sawiin sorkar thuchhuah chuan, ""India hmarchhaka khualzin tangkhangte chu Mizoram sorkarin harsatna a tawh hi hrethiam hrâm turin sorkar chuan a ngen a ni,"" a ti. |
tualchhung | Siaha district Covid-19 thawh hnihna do nan kohhran, pawl leh mimal inphal ten Covid-19 kai enkawl mekte tan sum leh thildang hlanin an luangchhuak.Mara Autonomous District Council CEM N. Zakhai leh a thawhpuite chuan Health Department, Siaha hnenah Covid-19 do nan Rs.50,000 an hlan tawh a. Mara Thalai Pawl Gen.Hqrs chuan veng hrang hranga village task force-te hnenah tanpuina sumfai an sem mek bawki.MYA, New Siaha chuan chhungkaw harsa zual 49 hnenah buhfai leh alu a lo sem tawh a. MNF Thalai District Hqrs Siaha chuan District Level Task Force on Covid-19 leh MTP Gen. Hqrs hnenah Rs. 5,000 ve ve an pe a ni. MNF |halai hian Siahatla, Siaha Vaihpi, College Vaih I&II, New Colony- I,II,III&IV hnenah tanpuina hi an lo pe tawh a, veng dangah te a remchan dan azira pek zel an la tum a ni.VESTIGE Family Siaha chuan TrueNat laboratory-a thawktute pualin district chief medical officer hnenah Rs.16,400 an hlan. |
tualchhung | Mizoram Mistiri Association (MMA) chuan tunhnaia Maubawk Thlanmual Venga kangmei tuarte in sak that mek chu Inrinni khan hnatlang an sakpui.Mizoram Mistiri Association Gen. Hqrs buatsaiha hnatlangpuiah hian Aizawl khawpui chhunga MMA Branch 20 atangin member 135 an thawk chhuak a, in pali an sa tha a ni.MMA hruaitute chuan Mizoram chhungah chhiatrupna, in kang emaw leimin emaw a lo thlenin, tanpui ngaite tanpuiin MMA member-te an che chhuak thin tih sawiin, hnatlanga an thawh chhuah a rem loh chang pawhin sum hmangin tanpuina an lo pe tawh thin tih a sawi.March 13, 2021 zing khawvar hma deuh khan Maubawk Veng Aizawlah kangmei a chhuak a, kangmei chhuak chhungkaw 15 chenna in 8 chu bungrua chuh hman lohin a kangral vek a ni.Epaper Subscribe Now |